Bez novih mera štednje za Grke ove godine\nGrci će ove godine biti pošteđeni novih mera štednje, obećali su u sredu lideri partija koje čine trojnu koalicionu vladu, mada su odbili da isključe još oštriju štednju počev od 2013.\nKonzervativni premijer Andonis Samaras sastao se u sredu sa liderima Socijalističke partije i male Demokratske levice u pokušaju da utanače detalje novog paketa mera za uštedu još 11,5 milijardi evra.\nMeđunarodni kreditori traže da Grčka to sprovede 2013. i 2014. godine. Grčki politički lideri su, takođe, pokušali da nađu povoljnije rešenje za smanjenje deficita ovogodišnjeg državnog budžeta. Samaras se sastao sa liderima socijalista i Demokratske levice pošto petodnevni razgovori na nivou vlade nisu doneli opipljive rezultate.\n"Odlučili smo da ove godine neće biti novih mera (štednje)", rekao je posle sastanka lider Demokratske levice Fotis Kuvelis, a ministar finansija Janis Sturnaras je odbio da isključi strože mere iduće godine.\nKuvelis je dodao da će finansijski plan Vlade biti finaliziran narednih dana. Kuvelis je naveo da se narednih dana može očekivati novi zahtev za ponovno pregovaranje o uslovima pomoći, odnosno da će Grčka tražiti dve godine više za smanjenje deficita državnog budžeta.


BalkanMagazin :: Održivost evropske vodonične strategije\nnedelja, 01. avgust 2021 12:42\nDefinisani ciljevi Evropske unije koji se odnose na proizvodnju zelenog vodonika su veoma ohrabrujući, ali je upitno da li su za sprovođenje tako ambicione politike pripremljeni svi neophodni mehanizmi da bi se planovi sproveli u praksi. Najveći problem predstavlja to što proizvodnja vodonika, posebno zelenog, zahteva povećanje proizvodnje električne energije koja bi takođe trebalo da dolazi iz obnovljivih izvora, kako bi čitav proces imao smisla, ocenjuje Fransoa Pake (François Paquet), direktor Koalicije za obnovljivi vodonik (Renewable Hydrogen Coalition), u autorskom tekstu objavljenom na portalu Recharge. (Foto: Pixabay)\nDa bi postala prvi klimatski neutralan kontinent do 2050. godine, što je cilj kome se teži, Evropa mora već do 2030. da smanji emisije štetnih gasova za 55 odsto. Međutim, što zbog prevelikih troškova, što zbog tehničkih problema, mnogi privredni sektori, poput hemijske i prehrambene industrije, proizvodnje čelika ili keramike, teško da će moći sasvim samostalno, u predviđenom roku, da pređu na obnovljive izvore energije i da se prilagode svim tim očekivanjima.\nEvropska komisija je neumoljiva, i očekuje da se industrija u potpunosti prilagodi pravilima o obnovljivoj energiji koji EU proklamuje, a definiše paket mera „Spremni za 55“ (Fit for 55) usvojen 14.jula.\nOd industrijskih sektora koji koriste vodonik kao sirovinu ili sredstvo za prenos energije, zahteva se da polovina tog gasa bude zeleni vodonik, proizveden iz obnovljivih izvora, uz dobijanje amonijaka ili metanola kao derivata, kao i da električna energija koja se koristi u tom procesu dolazi isključivo iz obnovljivih izvora.\nTo je pravilo koje u potpunosti menja čitav energetski sistem. Ako budu ispunjeni takvi ciljevi će značajno povećati udeo zelenog vodonika na evropskom tržištu, koje se trenutno u najvećoj meri bazira na vodoniku izdvojenom iz fosilnih goriva, odnosno plavom i sivom vodniku proizvedenim iz prorodnog gasa.\nZnatno veća proizvodnja zelenog vodonika, dovešće do smanjenja troškova njegove proizvodnje, što će ga automatski učiniti mnogo konkuretnijim u odnosu na fosilna goriva, i to mnogo ranije no što su bile doskorašnje procene.\nOd industrijskih sektora koji koriste vodonik kao sirovinu ili sredstvo za prenos energije, zahteva se\nda polovina tog gasa bude zeleni vodonik. (Izvor: Pexels)\nSvojim predlogom, Evropska komisija praktično stvara uslove za realizaciju vodonične strategije iz jula 2020. kojom se obnovljivi vodonik proglašava najpodesnijim rešenjem na putu ka dekarbonizaciji i dostizanju klimatske neutralnosti.\nKljučni osnov postoji, jer za razliku od takozvanog sivog vodonika, proizvodnja zelenog, obnovljivog vodonika, procesom elektrolize iz vode, ne stvara štetne emisije ugljen-dioksida.\nMeđutim, postavljanje visokih ciljeva nije dovoljno ako to ne prati čitav niz mera sistemske podrške, koji će omogućiti da proizvodnja bude konkurentna, odnosno ekonomski opravdana i izvodljiva.\nIndustrija zahteva podršku u merama pomoći za pokrivanje kapitalnih troškova (capex), kao i operativnih troškova (opex).\nOd onih koji su postavili ambiciozne ciljeve očekuje se, između ostalog, smanjenje poreza, kao i ukidanje mnogobrojnih nameta za korišćenje električne energije, ukoliko ona bude proizvedena iz obnovljivog vodonika.\nOčekuje se takođe i mogućnost sklapanja takozvanih ugovora o poravnjanju razlika između opravdanih i ostvarenih prihoda i odobrenih troškova (Contracts for Difference - CfD), zatim određivanje povećane cene za sve emitere ugljenika, smanjivanje troškova elektrolize oslobađanjem od poreza ili dodatnim subvencijama, uvođenjem dodatnih pravila za javne nabavke kojima bi se industrije u državnom vlasništvu obavezivale da koriste određen postotak obnovljivog vodonika, kao i druge beneficije koje potpomažu povećanje ponude i potražnje obnovljivog vodonika, uključujući i državne garancije kojima bi se pokrivao rizik eventualnog neizvršenja obaveza u ugovorenim terminima tokom poslednjih faza razvoja nove tehnologije.\nStručnjaci su ubeđeni da je veoma mala verovatnoća da bi korišćenje samo jednog od pomenutih instrumenata učinilo zeleni vodonik konkurentim postojećim alternativama.\nSmatra se da će biti neophodno kombinovati više ovih instrumenata, kako na strani ponude tako i na strani potražnje, da bi se stvorili uslovi da zeleni vodonik dobije potreban podsticaj.\nBez sumnje, obnovljivi vodonik je neophodan uslov za evropski pokušaj da se smanji oslanjanje na takozvana tranzicijska energetska rešenja na bazi fosilnih goriva, kako bi se postigla klimatska neutralnost do 2050. godine.\nU svetlu nastojanja evropske klimatske politike, poseban problem predstavlja to što će povećavanje upotrebe vodonika povećavati potrošnju električne energije koja je neophodna za proizvodnju, koja bi takođe morala biti “zelena”, kako bi čitav proces imao smisla i u perspektivi doveo do stvaranja takozvane obnovljive ekonomije, zaključio je Fransoa Pake.


Dva srpska filma na festivalu u Luganu - Serbinfo.ch\nHome Kultura Dva srpska filma na festivalu u Luganu\nDva srpska filma na festivalu u Luganu\nU Luganu se od 5 do 13. juna održava ”OtherMovie Lugano film festival”\nOve godine se peti put zaredom održava ”OtherMovie Lugano film festival”, internacionalni festival umetničkog autorskog filma. Organizator i direktor festivala je Drago Stevanović, fotograf i režiser dokumentarnih i kratkih filmova, čovek sa naših prostora, koji je već 35 godina van svoje zemlje.\n– Od Banovića do Lugana nije dalek put, ali sam ogroman put prevalio radeći ovo što volim i družeći se sa ljudima različitih vera, boja, ubeđenja, funkcija… Učestvovao sam na filmskim festivalima u Švajcarskoj, u Rumuniji, u Parizu, Padovi, Lokarnu, Sirakuzi… Izlagao svoje fotografije u Jugoslaviji, Švajcarskoj, Nemačkoj, Italiji… Bio sam direktor fotografije u pozorištu ”TEPSI” u Luganu, jedinom profesionalnom pozorištu u Tićinu. Želja mi je da našu kulturu predstavim Zapadu, i tako se i rodila ideja o ovom festivalu – kaže Drago Stevanović i dodaje da je ”OtherMovie Lugano film festival” most kulture između Istoka i Zapada jer je ostvarena saradnja sa festivalima iz Kine, Srbije, Grčke, BJRM, Rumunije i Republike Srpske.\n– Srpski filmovi su odlično prihvaćeni od strane domaće publike, a ove godine biće prikazana dva filma – ”Ringišpil”, koji je režirao Luka Popadić, a drugi je ”Abdul & Ramza”, dokumentarni film o migrantskoj krizi na Balkanu, koji je režirao Marko Grba Singh. Ana Maria Vijdea, direktor fotografije na filmu ”Ringišpil”, dobitnica je nagrade ”Vilko Filač” na Kustendorfu 2015. za najbolju fotografiju, a ovaj film je uvršten i u oficijalni konkurs festivala ”Sguardo da vicino” – najavljuje Stevanović.\nFestival, koji nije komercijalnog karaktera, od ove godine je pod pokroviteljstvom države Švajcarske i kantona Tićino, što donosi bolju prepoznatljivost i prestiž.\n– Grad Lugano je do sada bio pokrovitelj, sada je to podignuto na neki viši nivo. Festival se bavi socijalnom tematikom, ove godine tema je migracija Tićineza u Ameriku, a ne mogu se zaobići ni aktuelna migrantska dešavanja. Stiglo je preko 200 filmova, a biće prikazano oko 40. Pre dve godine je učestvovalo preko 90 filmova iz 27 zemalja. Festival traje od 5. do 13. juna, a filmovi će se emitovati po salama u Luganu, Belinconi, Mendriziju, a podršku festivalu pružiće i Goran Stojadinović, koji će sa svojim triom ”Rango & Friends” svirati u Centu za azilante u Medriziju pre projekcije jednog od filmova – kaže Drago Stevanović, organizator i direktor festivala.\nPrevious article„Merak“ nema niko na svetu\nNext articleSERBINFO na Srpskom sajmu privrede i kulturne baštine u Cirihu


Buđenje košarkaša Partizana – Sport\nPrioritetni ciljevi su „promašeni“, Partizan je na oba polja omašio čitavu „metu“ tako da je od sredine marta sezona za crno-bele postala zapravo jedan vid pravljenja filtera za narednu takmičarsku godinu.\nVisok plasman u Evrokupu i plej-of ABA lige pokazali su se kao puki plod mašte, smene trenera, shodno tome donekle i razumljive, tako da je sa pozicije privremenog rešenja Aco Matović počeo da pravi sistem u čijem procesu su trijumfi nad Mornarom i naročito nedeljni protiv Mege (98:88) indikatori neke daleko bolje i smislenije igre Partizana do sredine juna meseca.\nOd devetog januara pa do 20. marta košarkaši Partizana nisu imali osećaj pobede na Jadranu. Toliki post matematički je srpskog velikana čak stavio u zonu ekipa kojima opstanak nije bio siguran, međutim nakon raskida saradnje sa Sašom Filipovskim, Aco Matović, višegodišnji pomoćnik u stručnom štabu crno-belih i to u veoma kratkom roku, svojim idejama pokazao je da su njegovi prethodnici i te kako grešili i da su, prvo Šćepanović, a potom i slovenački stručnjak opravdano smenjeni.\nJednostavno, iako je uzorak premali, protivnici snage Mornara i Mege ipak pokazuju da je Partizan pod vođstvom Matovića neuporedivo konkretniji u napadu. Sa istom spoljnom linijom koja se prethodno mučila da prebaci 12 timskih asistencija, crno-beli su protiv Barana iskreirali devetnaest, a Mege 22 ekipna napada.\nIgrače sposobne da igraju u visokom ritmu, Matović je osposobio da planski protivnika napadaju u leđa čim se za to ukaže prilika i da napad mogu da „otvore“ ne samo bekovi, već i eksplozivni Rašon Tomas, na primer, odnosno da iz punog trka slobodno šutiraju i prosečni „strelci“ kakav je Dangubić.\nPopularni Danga je protiv Mege igrao u odelu Kleja Tompsona, vedete Golden Stejta i jednog od najboljih NBA šutera u poslednjih pet godina. Perfektnih procenata, prvo poluvreme završio je sa 18 poena (ukupno 20). U duelu sa jednom od najboljih ekipa kada je igra na otvorenom terenu u pitanju, Partizan je čak 17 poena dao iz tranzicije, odnosno 27 nakon izgubljenih lopti rivala, zbirno – 44 laka poena.\nZasluga je Matovića, sasvim sigurno, što se u „pik“ igru uključilo više bekova, pa su tako protiv Mege igru dva na dva kreirali, osim Jaramaza (6as) Pejdž (4as) i Perkins (5as) i to na različite načine. Pejdž je recimo odlično sarađivao sa Mikom, spuštajući mu pas iz driblinga odmah nakon istrčavanja iz blokade, dok je Perkins više centralno pronalazio Mozlija na samom obruču.\nZanimljivo je i to da su se napadački u serijama „uključivali“ Mika u drugoj četvrtini (10p), Trifunović trećoj (9 od 11 p) i Mozli četvrtoj (11p). Istine radi, Partizan je impresivno šutirao za tri (54,5 odsto) zbog čega se, jedinom delom, neretko vraćao iz minusa, bez da je paničio i srljao iz greške u grešku.\nProblemi i to veliki, bili su na defanzivnoj strani. Iako je duel odigran protiv odlične napadačke ekipe, sijaset primljenih poena sa niskog posta ili sa te pozicije iskreiranih, mahom preko Pejdža kojeg su „lovili“ gotovo svi Megini bekovi, odnosno nemanje rešenja za Skučija Smita koji je sa jedinice prelako probijao prvu liniju odbrane, ukazuju da su crno-beli tek na „pola puta“ od željenog sistema igre.\nMega je početkom druge deonice seriju 12:0 iskreirala bukvalno preko niskog posta, odakle su pogađali ili kreirali bekovi: Momirov i Cerovina.\nRadonjić: Očekujem Lazića na treningu\nCrvena zvezda je nastavila sa tradicijom rutinskih pobeda nad FMP. U prenapornom ritmu, crveno-belima je subotnji duel sa „panterima“ ipak došao kao najlakši u odnosu na predstojeće utakmice u vidu poslednjeg duplog evroligaškog programa, kao i gostovanja Cedevita Olimpiji u LJubljani.\nKonačnih 101:71 pokazatelj je jasne razlike u kvalitetu, iako je Nemanja Nenadić sa 20 poena u dresu FMP ostavio poruku da možda u Zvezdi zaista nije dobio konkretnu priliku u kontinuitetu, iako je u klubu bio od 2018. godine: “ Ono što smo imali kao prioritet za ovaj meč, to smo i ostvarili. Nastavljamo sa ritmom koji je i dalje žestok. Sledi dupli evroligaški program sledeće nedelje, a onda i meč u LJubljani. Očekujemo da Lazić odradi trening pa da vidimo da li možemo da računamo na njega u narednim utakmicama. Rit bi trebalo da napravi dodatni pregled pa ćemo onda imati jasniju sliku“, naznačio je trener Radonjić prioritetne kadrovske brige u formi povređenog lista kapitena Lazića, odnosno zadnje lože Rita.\nKrka – Split odloženo\nCibona – Cedevita Olimpija odloženo\nZadar – Igokea sinoć\nMornar – Budućnost odloženo\nCrvena zvezda 18-3\nCedevita Olimpija 16-4\nMornar odložio crnogorski derbi\nZvanično, derbi 23. kola koji je večeras trebalo da se odigra u Baru, odložen je jer su u Mornaru prijavili da imaju zaražene korona virusom.\nCrnogorski mediji pak sumnjaju u zvaničnu verziju, smatrajući da su Barani otkazali duel sa ekipom Budućnosti kao vid upozorenja ljudima iz ABA lige šta bi se moglo desiti ukoliko poslednja dva kola ne budu odigrana na način da prethodno rezultati svih 10 odloženih mečeva ne bude bili poznati.\nMornar je nedavno poslao ABA ligi takav vid zahteva, „preteći“ da u suprotnom neće ni izaći na parket zbog sumnji da bi moglo da dođe do nameštanja rezultata odloženih utakmica koje bi se, recimo, igrale nakon datuma predviđenih za regularnih 26 kola.\nKošarka, VestiKK Partizan


Celjske mesnine planiraju da ostvare rast prodaje na srpskom tržištu | Biznis.rs\n23.10.2021 13:17 Autor: Redakcija Biznis.rs 1\nSlovenačka mesna kompanija Celjske mesnine najavila je da će do kraja sledeće godine otvoriti svoje restorane u Beogradu i Novom Sadu. Pregovori oko preuzimanja...\nSlovenačka mesna kompanija Celjske mesnine najavila je da će do kraja sledeće godine otvoriti svoje restorane u Beogradu i Novom Sadu. Pregovori oko preuzimanja nekih kompanija u Srbiji su u zastoju zbog korona virusa.\nU Celjskim mesninama kažu da žele da ostvare rast prodaje na srpskom tržištu, prenosi Tanjug.\nDirektor i vlasnik Celjske mesnine koja su u Srbiji prisutne s brendom “Z’dežele”, i predsednik udruženja GIZ Mesne industrije Slovenije Izidor Krivec, rekao je da se uvek zalaže da se kupuje domaće, pa tako i da u Srbiji domaća hrana bude na prvom mestu, ali da zbog svog kvaliteta i bezbednosti slovenačka hrana zaslužuje drugo mesto.\nOn je rekao da je cilj da proizvodi mesne industrije iz Slovenije, koji ispunjavaju najviše standarde Evropske unije, budu na tržištu Srbije puno više od dosadašnjih četiri odsto svežeg mesa i mikrokonfekcije odnosno 4,3 odsto prerađevina.\nKako mesna industrija Slovenije 30 odsto svinja uzgaja u svojoj zemlji, a ostatak uveze pre svega iz Austrije, Krivec je istakao da se raduje približavanju Srbije EU što će olakšati kupovinu svinja iz naše zemje.\nCesta v Trnovlje 17, 3000 Celje, Slovenija\nKako je naveo korona je smanjila prihod Celjske po pet odsto u svakoj godini, a ukupna poskupljenja sirovina i energije vodiće ka poskupljenjima proizvoda koji će, očekuju Krivec, biti između sedam i 15 odsto.\nCeljske godišnje prodaju 13.000 tona svežeg mesa, 7.000 tona prerađevina od čega je 2.000 tona suhomesnatih proizvoda, i ostvaruju prodaju od 80 miliona evra.\nDirektor Celjskih u Srbiji Goran Mioković izneo je procenu da će na našem tržištu ove godine ostvariti prihod od 2,5 miliona evra, te da je u segmentu pršuta najjača u Srbiju, i najavio da je cilj rast prodaje od 15 do 20 odsto godišnje.\nOna je istakla da sertifikacija po EU standardima obezbeđuje veću prepoznatljivost, konstantan kvalitet i bezbednost za stolom potrošača.\nNova platna kartica na srpskom tržištu\nEurobank Direktna i zvanično novi učesnik na srpskom bankarskom tržištu\nKoliko loseg mesa i mesnih preradjevina kupujemo od nasih,verujem da ce se odlicno plasirati kod nas na trzistu,ljudi ipak zele kvalitetno meso kad kupuju…


Održan sastanak između predstavnika Javnog preduzeća i predstavnika Opštine Kotor\nDirektor Javnog preduzeća za upravljanjem morskim dobrom Crne Gore Predrag Jelušić juče je u Budvi održao sastanak sa predsjednikom Opštine Kotor Vladimirom Jokićem i saradnicima. Sastanku su prisustvovali predstavnici MZ Perast i projektant arhitekstonskog studija “AiM” koji je prisutne upoznao o detaljima uređenja kupališta Borići u Perastu. Na sastanku je zaključeno da se nakon usaglašavanja svih institucija nastavi procedura realizaciie uređenja kupališta u Perastu.\nDirektor Jelušić je informisao da će JP Morsko dobro u najskorijem roku objaviti Javni poziv za davanje u zakup lokacije – parkinga u Perastu sa ciljem uvođenja reda i postavljanja standarda.\nNa predlog predsjednika Jokića, dogovoreno je da uz podršku Opštine Kotor JP Morsko dobro sprovede aktivnosti na uređenju prostora u zahvatu luke Risan, do realizacije DSL, Sektor 10.\nDirektor Jelušić je upoznao predsjednika Jokića i njegove saradnike o projektima i aktivnostima koje JP Morsko dobro sprovodi na području opštine Kotor, prvenstveno realizacija projekta uređenja pješačke staze Risan- Perast na kojoj je prije mjesec dana cijelom dužinom postavljena javna rasvjeta. U toku je procedura sprovođenje postupka javne nabavke za realizaciju IV (završne) faze uređenja, odnosno popločavanja staze i postavljanje pratećih sadržaja, a završetak investicije očekuje se krajem godine.\nDirektor je takođe je upoznao sa značajnim aktivnostima na pripremi ljetnje turističke sezone u opštini Kotor, odnosno sanacijama obalne infrastrukture koja je oštećena u nevremenu minulog proljeća. U cilju unaprijeđenja kupališnog turizma, JP Morsko dobro je, uz saglasnost Agencije za zaštitu prtirode i životne sredine, izvršilo prihranjivanje plaža na području Kotorsko- Risanskog zaliva.


Bajden uredbom ucenjuje lidere na Balkanu, meta pre svega Srbija - Kosovo Online\nBajden uredbom ucenjuje lidere na Balkanu, meta pre svega Srbija\n12. Jun 2021. • 21:31 > 13. Jun 2021. • 08:13\nAmerička diplomatija je ranije radila po principu štapa i šargarepe, sad je ostao samo štap, što govori o tome da je u poslednje vreme potpuno neuspešna. Tendencija je, ne samo što se tiče spoljne nego i unutrašnje politike, da se radikalizuje sve, da nema prostora za kompromis, da pokušavaju sve da rešavaju mišićima, kaže analitičar Obrad Кesić za Sputnjik.\nSmatra da upravo tu leži objašnjenje zašto je pred evropsku turneju Džo Bajden objavio uredbu o Zapadnom Balkanu, u kojoj preti sankcijama, između ostalog, svima u regionu koji ne poštuju međunarodne sporazume, uključujući, kako je navedeno, i Rezoluciju 1244.\n„Morali su da izgrade definiciju koja njima daje fleksibilnost da koriste taj štap da bi ucenjivali lidere na ovim prostora da učine ono što bi oni želeli, a istovremeno da zaštite sebe i da svaki američki diplomata može da se poziva na ovaj dokument“, ističe Кesić, uz opasku da ovako kako je uredba sročena, skoro da nema političkog lidera iz regiona koji ne bi potpao pod sankcije.\n„To simboliše kako su SAD uspele da posle pada Berlinskog zida instrumentalizuju principe koji bi trebalo da budu iznad politike - ljudska prava, međunarodnu pravdu i sve pretvore u političko oružje. Onda nije ni čudo što je takav haos u svetu, a da nije Rusije i Кine bilo bi mnogo gore“, kaže Pavić.\n„Кljuč priče je da se njima žuri jer nikako da konsoliduju front prema Rusiji koji su sami napravili, dok ne reše pitanje svoje pozadine. A Srbi ih sprečavaju da to pitanje reše. I sad verbalno bacaju sve karte na sto. Međutim, nisu ovo devedesete, iako ova cela postavka podseća na devedesete. Ali ogromne su sad razlike, više nije unipolarni svet mada se oni i dalje ponašaju kao da je tako, čak i više, jer više nema šargarepe“, opisuje stanje Pavić i retorički pita da li je to zato što su SAD izgubile dodir sa realnošću, ili je to pregovaračka taktika da prete da bi dobili više.\nMeđutim, napominje on, to se može raditi sa slabima, što više nije tako jer su se i na Balkanu pojavile Rusija i Кina, pogotovu zahvaljujući Srbima.\nObrad Кesić poslednje poteze američke administracije posmatra kroz prizmu unutarpolitičke situacije u SAD i Bajdenovih neispunjenih obećanja da će pomiriti podeljenu Ameriku i zemlju povesti putem ekonomskog oporavka.\nКapacitet za destrukciju\nUnutrašnje pitanje jeste glavno što se tiče Bajdena, ali po oceni Pavića važniji je drugi momenat, da Amerika više nema snage da nameće svoja rešenja ali još uvek ima najveći kapacitet za destrukciju, da u ionako rovitoj situaciji u svetu u dva-tri poteza napravi krizu pogotovu na potencijalnim žarištima, a i Balkan je jedno od njih.\nDr Mina Zirojević iz Instituta za uporedno pravo ističe da je situacija u svetu danas dosta drukčija nego pre par decenija ne samo zbog prisustva Rusije i Кine, već i zato što i evropske zemlje traže svoje mesto. To je, smatra, i razlog zašto je iz Brisela poručeno da ih američka uredba o Zapadnom Balkanu ne obavezuje.\nКad je reč o sastancima koji očekuju Bajdena tokom evropske turneje - samitima G7, NATO, SAD i EU i najzad s ruskim predsednikom Vladimirom Putinom, po tumačenju Obrada Кesića, šta god bude njihov ishod, to će svejedno biti prikazano kao uspeh koji je očajnički potreban ovoj administraciji.\nOna kupuje vreme jer je, kako kaže, potpuno u defanzivi i mora da prikaže da Bajden ipak ima neki plan i viziju, a ova poseta je način da se skrene pažnja sa svih nedostataka i promašaja američke spoljne politike, gde se slavi neki veliki uspeh i povratak Amerike na mesto lidera demokratskog sveta.\nКljučna tema Bajdenove posete Evropi je, kaže dalje Кesić, da napravi kontrast u odnosu na prethodnu administraciju Donalda Trampa i da pokaže da se sad „Amerika vratila“.\n„Cilj je da se stvori percepcija da je Bajden odlučan lider, drugačiji od Trampa, da ceni savezništva i da će da ih gradi na najbolji način da budu mnogo jača nego pre. Usput mora da sebe i svoju spoljnu politiku pokaže kao odlučnu, da će imati rezultat ne samo u odnosu na jačanje NATO-a i saradnju sa EU, nego i da sa samita sa Vladimirom Putinom može da izađe kao pobednik, barem moralno“, navodi Кesić.\nNije ta šargarepa baš toliko velika, ovi drugi, Кina i Rusija, imaju veće, u vidu energenata, radne snage, novca, nadovezuje se Mina Zirojević, konstatujući da Bajden pokušava da vrati Ameriku, ali da to neće ići tako lako.\nRealnost je, slaže se i Кesić, da se Evropljani po nekim pitanjima nisu konsultovali s Amerikom, pa su tako pred Bajdenovu inauguraciju sklopili sporazum sa Кinom.\n„Biće vrlo teško da SAD ubede članice EU da prioriteti koje su oni sami sebi zadali moraju biti prioriteti i za EU i da moraju imati isti pristup prema Кini i Rusiji. Pod sadašnjim okolnostima to je nemoguće. Biće pokušaja da se poseta Bajdena „našminka“ i pokaže kao uspeh a suštinski i dalje ćemo imati nepoverenje i nedostatak konsultacija, i sa jedne i sa druge strane, i dalje ćemo imati poteze koji narušavaju interese druge strane“, prognozira Кesić.\n„Ne može se tretirati Rusija kao omanja zemlju koja mora da sluša. Amerikanci kažu – mi smo za konstruktivni dogovor ali da oni pristanu oКoje su Putinove „crvene linije“ za sastanak sa Bajdenomno što mi kažemo. To pokazuje bahatost koju Rusija ne može da prihvati“, uverena je sagovornica Sputnjika.\nDžo Bajden lideri Zapadni Balkan sporazumi EU Sjedinjene Američke Države Rusija Kina\n12. Jun 2021. • 21:31\nSvi političari na Balkanu koji žele da ostanu "prijatelji sa Sjedinjenim Američkim Državama" moraju da poštuju međunarodne sporazume ili će u suprotnom završiti na crnoj listu, poručila je Bela kuća, prenosi Gazeta ekspres.\nÐurić: Bajdenova uredba ažuriranje postojećih mera


Poslanici osuđuju napad na Vučića\nI vlast i opozicija osuđuju napad na Vučića\nVesti Autor:Beta13. jul. 201514:24 > 14:26\nPoslanici Skupštine Srbije osudili su danas napad na premijera Aleksandra Vučića tokom komemoracije u Potočarima, saglasni da je to bio napad na državu, da je neophodno da počinioci odgovaraju, ali i da Srbija mora da nastavi politiku pomirenja.\n„To je bio pokušaj ubistva premijera, ubistva mira i stabilnosti, jer su Vučić i Srbija faktor stabilnosti u regionu“, rekao je Babić i dodao da je ponosan na Vučićevu hrabru, državničku odluku da ode u Srebrenicu.\nOn je naveo i da se stvari moru nazivati pravim imenom i „one koji su učestvovali u linču, i one koji su zapaljivom retorikom i činjenjem ili nečinjenjem doprineli da se skrati staza kojom je prolazio premijer i probije zastitna ograda“.\n„Dobri domaćini“, kako je rekao, svog gosta nisu ni ispratili do izlaza iz Memorijalnog cetra Potočari, već su sve posmatrali sa nekoliko stotina metara udaljenosti, rekao je Babić.\nŠef poslaničke grupe SPS-a Đorđe Milićević smatra da je pokušaj atentata na premijera odgovor na politiku mira i iskrenog regionalnog pomirenja i na pruženu ruku predsednika vlade koja vodi upravo ka iskrenom regionalnom pomirenju.\n„Izvinjenja i osude zvaničnika BiH su apsloutno nedovoljne, mi očekujemo da se pokažu na delu i da što pre pronađu počinioce i organizatore napada“, rekao je Milićević.\nPoslanica Nove Srbije Dubravka Filipovski navela je da BiH mora da preuzme odgovornost, kao i da mora da sprovede istragu o napadu i da Srbija na tome insistira. „Tačno je da su naše službe upozravale na mogućnost incidenta, ali ne i ovakvog napada, atentata. Vučić je pružio ruku pomirenja, prioritet Srbije je saradnja i izgradnja dobrih odnosa I mi od toga nećemo odustati“, rekla je Filipovski.\nNapad na Vučića u Potočarima osudila je i opozicija\nŠef poslaničkog kluba DS Borislav Stefanović rekao je da je napad na premijera za svaku osudu i nešto što je ceo region vratilo mnogo koraka unazad. „Trebaće puno snage, razgovora i pozitivnih stvari da bi se taj jedan štetan događaj ispravio“, rekao je Stefanović i dodao da je napad bio loš pe svega za žrtve.\nPočinioci moraju da odgovaraju, ali da ne treba stvarati nove podele već regionalna spoljna politika Srbije treba da bude u pravcu pravog pomirenja i stabilizacije odnosa, dodao je Stefanović.\n„Napad na premijera je napad na državu, ko god on bio i gde god se napad desio. Ja znam da Vučić nije ista osoba kao što je bio, ali sam siguran da se ovo ne bi desilo da je neko drugi predsednik vlade, rekao je Stefanović.\nPoslanik SDS Marko Đurišić rekao je da ta stranka osuđuje napad i da je najveća odgovornost na organizatorima koji su bili dužni da zaštite premijera Srbije. „Sve što se dešavalo uoči obeležavanja zločina u Srebrenici nije doprinelo pomirenju i nadam se da namera vlade ostaje da se poboljšaju odnosi u regionu“.\nPoslanik Nove stranke Zoran Živković ocenio je da je nedopustivo ono što se desilo u Srebrenici. „Ako zovete predsednika vlade da dođe na jedan skup, morate to potpuno obezebditi. To znači da ni zvižduk ne može da se čuje ili nemojte da zovete“, rekao je živković u parlamentu.\nOn je dodao da odnosi Srba i Bošnjaka nisu odnosi srpskih i bošnjačkih političara.\nJanko Veselinović iz Pokreta za preokret, ocenio je da je napad čin nepoštovanja žrtava, narušavanje pijeteta prema stradalima, u Srebrenici, ali drugim žrtvama.\npre 58 min 56


Šta se prošle večeri dogodilo u Briselu?\nM. D. 2. februara 2017. 11:26\nŠta se prošle večeri dogodilo u Briselu, na drugom sastanku Beograda i Prištine na visokom niovu, nije saopšteno, a učesnici sastanka su poštovali dogovor sa visokom predstavnicom Federikom Mogerini da ne daju izjave novinarima.\nOvaj put to je poštovala i prištinska delegacija, bar formalno.\nNemački radio Dojče vele na srpskom jeziku jutros podseća da je delegacija Prištine prošle sedmice odmah po završetku sastanka prekršila postignuti dogovor o „nekomentarisanju druge strane“, na šta ih je, dan kasnije, morala da podseća sama Mogerini.\n„Da li je njena poruka “manje komentarisanja, više angažovanja“ bila uzrok sinoćneg napuštanja sastanka u Briselu bez izjava učesnika Ili dve strane, tokom tri sata razgovora sa posrednicima EU, jednostavno nisu došle ni do jednog pomaka ili preseka koji se mogao predstaviti građanima na čije živote se odnosi?“, pita nemački radio.\nIsti radio, međutim, u emisiji na albanskom jeziku ima mnogo više „saznanja“, uključujući to da je „sastanak u potpunosti propao i da nije bilo nikakvih rezultata“.\nDojče vele navodi, pozivajući se na neimenovane, mada prepoznatljive izvore, da, „osim bilateralnih sastanaka sa posrednicom EU u dijalogu Federikom Mogerini i jedne zajednicke fotografije zbog domacina i javnosti, medu delegacijama nije bilo ozbiljnog razgovora, jer su im pozicije u potpunosti suprotstavljene“.\nDiplomatski izvor DW iz Brisela je istakao:\n„Sastanak je bio veoma loš i bez ikakvog rezultata. Strane se nisu dogovorile o nastavku dijaloga i nisu odredile datum kada bi ponovo mogle da se sastanu“.\nTanjug, međutim, saznaje da je srpska delegacija prihvatila sve predloge Evropske unije za mirno rešavanje situacije u Mitrovici, koja je, inače, bila jedna od tema razgovora.\nDogovora ipak nije bilo, a na srpskoj strani, kako se saznaje, ostaje „strahovanje da Priština nije odustala od ideje o totalnom napadu na Srbe na Kosovu i Metohiji“.\nDa li to znači da su zbog stava Prištine iscrpljene sve mogućnosti da dve strane dođu do napretka, koji EU i dalje vidi kao moguć, a Mogerini kao ključan preduslov za „očuvanje mira i napredak ka EU“ ili napretka nema, kako je to procenio predsednik Srbije Tomislav Nikolić uoči dijaloga, jer se ušlo u fazu „kada je sve teže donositi bilo kakvu zajedničku odluku“.\nPeskov: Moskva i Vašington sprovode sporazume


Birokratija jača od rezultata na terenu, košarkaši Zlatara izbačeni iz Prve B lige potezom administracije - PPmedia\nPosted on\t17 августа, 2018 1:10 pm by adminpp033\nNi osvojeno prvo mestu u Prvoj Regionalnoj ligi grupa Zapad, tokom prošle sezone, košarkašima Zlatara nije pomoglo da od ove jeseni zaigraju u Prvoj B ligi Srbije. Jači od rezultata izvojevanih na terenu bili su birokratija i Košarkaški savez Srbije, pa će tako momci iz grada podno Zlatara umesto igranja u drugom po snazi rangu takmičenja u zemlji nastupiti u “beton ligi”. Sve ovo uzburkalo je sportsku javnost u Novoj Varoši, a u klubu sumnjaju da su po sredi mutne radnje funkcionera iz KSS.\nKošarkaški klub Zlatar iz Nove Varoši susreo se sa nesvakidašnjom odlukom Košarkaškog saveza Srbije – izbačen je iz Prve B lige Srbije zbog administrativnih problema, i ako su na parketu izborili plasman i pravo igranja u ovom rangu takmičenja. Predsednik kluba Miroljub Obućina kaže da je ovakva odluka Upravnog odbora KSS sramna i skandalozna, te da je klub ispunio sve ono što je od njega zahtevano kako bi od ove jeseni nastupili u Prvoj B ligi.\n– Odluka Upravnog odbora KSS da budemo izbačeni iz Prve B lige Srbije je sramna, nezakonita i skandalozna. Neopravdano smo izbačeni i pored činjenice da je klub podneo prvijavu u zakonskom roku i uplatio kotizaciju za dobijaanje licence za nastupajuću takmičarsku sezonu. KSS nam je zatražio i dopunu dokumentacije koju je OKK Zlatar dostavio u žalbenom roku, međutim ni to nije vredelo. Upravni odbor Košarkaškog saveza Srbije nije našu žalbu ni razmatrao, već je unapred doneo odluku, kako sumnjamo po “prijateljskim i kumovskim “ pravilima da budemo izabčeni iz Prve B lige kako bi tu umesto nas igrali timovi koji na terenu nisu izborili plasman – razočarano ističe Obućina i dodaje da se klub neće pomiriti sa ovakom odlukom saveza te da će pravdu potražiti na sudu a o celom slučaju obavestiće i FIBU.\nUzaludno radovanje igrača i proliven znoj na parketu\nNovovarošani su sa čeznjom čekivali početak takmičarske sezone u Prvoj B ligi, ceo grad je se tome radovao a sada su usledili šok i neverica. Inače, tokom minule sezone utakmice košarkaša Zlatara sa tribina je posmatralo oko hiljadu gledala. Za funkcionisanje kluba novčana sredstva obezbeđuje lokalna samouprava i donatori, tako da prema našim saznanjima Zlatar nema dugovanja prema igračima a redovno izmiruje i sve obaveze prema državi.\nОзнаке: Miroljub Obućina, OKK Zlatar Nova Varoš, sport Nova Varoš, TO Zlatar, vesti nova varoš


PolitiKAS:Početak prolećnog semestra za jubilarnu X generacije - PolitiKAS\nPolitiKAS:Početak prolećnog semestra za jubilarnu X generacije\nProlećni semestar za jubilarnu X generaciju obrazovnog programa PolitiKAS počeo je u utorak, 19. februara, 2019. godine. Voditelji modula, Jelena Babić i Vladimir M. Pavlović, poželeli su dobrodošlicu polaznicima, a pred početak predavanja prisutnima se obratili i Gordana Pilipović iz Fondacije Konrad Adenauer.\nProfesorka Vesna Knežević Predić prolećni semestar je otvorila predavanjem na modulu Evropske integracije. Tema predavanja bila je Razumeti Evropsku uniju: Uvod u institucionalni okvir i procese donošenja odluka. Polaznici su bili u prilici da uče o kompleksnoj organizaciji EU kao pravnim okvirima koji nastaju unutar nje.\nDrugo predavanje bilo je rezervisanu za temu o demokratski pluralnim društvima i podelama u javnoj sferi, a o svemu ovome polaznici su diskutovali sa profesorom Miodragom Jovanović koji je ovo predavanje održao u okviru modula Politika II.\nU toku prolećnog semestra polaznici će biti u prilici da uče o EU integracijama i političkim konceptima važnim za organizaciju i funkcionisanje društva i njegovog političkog sistema. Teme koji ovaj semestar pokriva tiču se nastanka i uloge država, bezbednosne politike EU, regionalnoj politici, sajber bezbednosti, ljudskim i manjinskim pravima…\nRadni deo prolećnog semestra polaznici će zaokružiti pisanjem dva akademska eseja koja će detaljnije analizirati neku od tema koje su imali prilike da čuju tokom predavanja. Kraj programa za X generaciju biće obeležen specijalnim predavanje predavača koga polaznici sami odaberu, šetnjom kroz ulicu Kralja Petra i upoznavanjem za arhitektonskim delima važnim za grad Beograd i dodelom sertifikat.


- Za mnoge je ova utakmica sud da si dobar ili nisi. Za mene, presudan je samo krajnji rezultat u sezoni. Mi želimo ovu pobedu iz više razloga, ali na prvom mestu zbog prednosti domaćeg terena u plej-ofu. Nadamo se da će ovaj virus nestati, a mi imati svoje navijače na tribinama koji su ogroman vetar u leđa - rekao je Obradović za klupski sajt.\n- Znamo da u ovoj utakmici nema favorita bez obzira na kom mestu na tabeli se nalaze ekipe i kakav im je rejting igrača. Partizan ima dobar spoj atletskih igrača i iskustva, tim koji je drugu godinu zajedno i sigurno da među njima nema tajni, poznaju se dobro. Igraju dobro u poslednje vreme, dobili su vezane utakmice u ABA ligi i Evrokupu. Sa druge strane, mi posle dve teške nedelje putovanja, nespavanja i teških utakmica, sve to želimo da ostavimo po strani i odigramo najbolju moguću utakmicu i dođemo do bodova - rekao je trener crveno-belih.\n- Specifična utakmica koja ima svoju težinu kada god se igra i u kojim god okolnostima se igra. Ove nedelje izlazimo iz vrlo teške serije utakmica u kojoj smo odigrali već sedam mečeva za praktično 15 dana, sada nam predstoji derbi. Nećemo imati previše vremena za pripremu utakmice sa rivalom koja igra dobro, koji je upisao nekoliko važnih pobeda i sigurno u dobrom raspoloženju očekuje ovaj meč. Dobro se poznajemo. Imamo dobru situaciju na tabeli, ali želimo da odigramo ovu utakmicu na najbolji mogući način, čvrsto u odbrani, raznovrsno u napadu, pridržavajući se dogovora pre utakmice - izjavio je Lazić.


Tadić: Laž je da se zalažem za to da Kosovo dobije stolicu u UN\nBeta 1. avgusta 2017. 14:00\nLider SDS Boris Tadić demantovao je danas navode da se zalaže za to da Kosovo dobije stolicu u UN.\n„Laž je da se zalažem za to da Kosovo dobije stolicu u UN. A istina da sam na predlog koji je novinarka iznela u svom pitanju rekao da mi se čini da u okolnostima kada Kosovo klizi prema nezavisnosti, nakon potpisanog Briselskog sporazuma, da bih na Vučićevom mestu razmislio čak i o tome, kao i o nekim drugim medjurešenjima, u svrhu izbegavanja čina formalnog priznanja“, navedeno je u saopštenju lidera SDS.\nOn je ocenio da je nažalost taj čin, sve izvesniji.\n„Nakon kosovske politike ove vlasti nam ostaje samo da spašavamo ono što se još spasiti može. Dakle, to što bi danas možda trebalo razmotriti i takvo rešenje je posledica Vučićeve kosovske politike, pa je krajnje licemerno da se Vučić pita zašto to danas pominjem, a nisam to učinio tokom mog predsedničkog mandata“, naveo je Tadić.\nOn je dodao da nikada Srbiju ne bi „doveo u ovu situaciju i jer sam tačno znao gde su crvene linije kosovske politike“.\n„Vučić bi trebalo da preuzme odgovornost za to što je vodio kosovsku politiku u pravcu smanjivanja opcija za očuvanje srpskih interesa, a ne da deli lekcije o hrabrosti. Posebno je licemerno što deli lekcije o hrabrosti za ono za šta je do juče njegova stranka upućivala kletve i pretnje smrću“, kazao je Tadić.\nOn je ukazao da je Vučić došao na vlast obećavajući da će poništiti sve što je bivša vlast ispregovarala sa Prištinom.\n„Nisam tada razmišljao o stolici u UN kao o rešenju, jer nisam vodio politiku koja sužava manevarski prostor za srpsku stranu, već koja ga proširuje i to bez ugrožavanja procesa evrointegracija“, naveo je nekadašnji predsednik Srbije.\nTadić je podsetio da njegov plan Četiri tačke koji je izložio 2011. godine, kada su započeli pregovori sa Prištinom obezbedjuje sudsku, zakonodavnu i izvršnu vlast za Sever Kosova, a personalnu autonomiju za Srbe koji žive južno od Ibra, a ne prihvatanje pravnog sistema nezavisnog Kosova, što je osnova Vučićevog i Dačićevog Briselskog sporazuma.\n„Moj plan uspostavlja i pravnu nadležnost Srpske pravoslavne crkve nad našim manastirima i zaštitu imovine Srbije. Pošto je nakon Briselskog sporazuma većina članica UN priznala nezavisnost Kosova i pošto se Ustav i zakoni Srbije od dolaska SNS-a na vlast 2012. godine ne primenjuju ni na Severu Kosovu, mi smo se danas našli u novoj političkoj realnosti“, naveo je Tadić.\nOn je ocenio da su za tu realnost odgovorni oni koji su je kreirali, a ne oni koji je konstatuju.\n„Vučić sve i da hoće više nije u stanju da kaže elementarnu istinu. Ne samo da objavljuje pogrešno tumačenje mojih izjava iz intervjua, već to naziva i učestvovanjem u njegovom dijalogu“, naveo je Tadić u saopštenju.


Predsednik veruje i „boriće se“, ali ne zna šta će biti\nPredsednik Srbije Aleksandar Vučić izjavio je da će se boriti i da veruje da će se obezbediti da ljudi koji žive na Kosovu glasaju na parlamentarnim i predsedničkim izborima 3. aprila.\nPredsednik Republike Srbije Aleksandar VuÄiÄ‡ prisustvovao je polaganju kamena temeljca za izgradnju fabrike Bizerba u Valjevu (Foto FoNet/Instagram predsednika Srbije)\nUpitan za komentar o tome da dogovor sa Prištinom o tablicama za motorna vozila ističe 1. aprila, Vučić je rekao da ne zna šta će biti sa izborima, a kamoli sa tablicama.\n„Ni za kog više ne postoji ništa sem sukoba Rusija – Ukrajina i Ukrajina – Zapad“, rekao je Vučić.\nOn je poručio da je sada najvažnije da se sačuvaju mir i stabilnost.\nUpitan o EUFOR-u u Bosni i Hercegovini, Vučić je rekao da su oni tamo legalno i "neka čuvaju mir".\n"Da se nismo pridružili osudi Rusije, ne bismo imali pravo da ističemo da je Kosovo deo Srbije"\nPredsednik Vučić je izjavio da Srbija ne bi imala moralno pravo da ističe da je Kosovo njen deo da se nije pridružila osudi invazije Rusije na Ukrajinu u okviru Ujedinjenih nacija.\nKomentarišući navode opozicije da je Vučić doneo odluku da se Srbija pridruži osudi Rusije jer je ucenjen od Zapada, on je za TV B92 kazao da nikada ništa nije ukrao, da nema račune u inostranstvu i da njega niko ne može da ucenjuje.\nVučić je rekao da je Srbija "jedina zemlja u Evropi" koja se nije našla na ruskoj listi neprijateljskih zemalja.\n"Sačuvaj me Bože takve hrabrosti pa da prođemo kao 2004, 2008. i svih onih godina kada su oni (sadašnja opozicija) vladali", naveo je Vučić.\n28.06.2022 Kosovska Policija: Uhapšen državljanin Srbije (1408)\n28.06.2022 Jovanović: Na pola sam puta da zaplačem (536)


Svedok o istrazi masovnih grobnica | Institute for War and Peace Reporting\nSuđenje bivšem predsedniku bosanskih Srba, Radovanu Karadžiću, nastavljeno je ove sedmice svedočenjem nekadašnjeg istražitelja tužilaštva o istrazi masovnih grobnica nastalih u vreme srebreničkog masakra, počinjenog u julu 1995. godine.\nKaradžić je optužen za planiranje i nadziranje ubijanja oko 8,000 bošnjačkih muškaraca i dečaka u Srebrenici, jula 1995. Tereti se za genocid, istrebljenje, ubijanje, progone i ostale zločine protiv čovečnosti, kao i ratne zločine.\nVisok procenat srebreničkih žrtava identifikovan je na osnovu ostataka pronađenih u masovnim grobnicama.\nOvosedmični svedok bio je Dušan Janc, policijski inspektor iz Slovenije. On je pred sudom rekao da je u periodu od 2006. do 2009. godine bio istražitelj pri Kancelariji tužioca Haškog tribunala, te da se tada bavio proučavanjem masovnih grobnica i srebreničkih žrtava koje su u njima pronađene.\nSvedok je rekao da se njegova uloga sastojala u pripremanju izveštaja o procesu istraživanja i identifikacije, uključujući i dokument koji je načinio za potrebe suđenja Karadžiću. U pitanju su izveštaji koji se zasnivaju na podacima koje je prikupio „tim međunarodnih eksperata koji je u istočnoj Bosni radio na terenu“.\nJanc je objasnio i da je njegov poslednji izveštaj dopunjen u nekim pojedinostima, „uključujući i iznošenje novijeg broja otkrivenih žrtava“.\nOn je tokom glavnog ispitivanja naveo da je Međunarodna komisija za nestala lica, koja je obezbedila osnovne podatke za njegove izveštaje, do kraja 2011. identifikovala 5,977 srebreničkih žrtava. Dodatnih 260 ostataka pronađeno je „a da njihov identitet nije utvrđen“, rekao je on. Razlog za to, kako je kazao, jeste okolnost da ne postoji uporediv DNK-materijal koji pripada članovima njihovih porodica.\n„Sledeću poteškoću očito predstavlja činjenica da mnogi ljudi, uključujući braću i pogotovo blizance, imaju sličnu strukturu DNK, što identifikaciju čini težom“, nastavio je on.\nSvedok je rekao kako njegov poslednji izveštaj, koji je dovršen u januaru ove godine, sadrži „nove podatke o ranije nepoznatim lokacijama masovnih grobnica, i kako se u njemu šire razmatra pitanje posmrtnih ostataka pronađenih na površini“.\nJanc je u svom svedočenju objasnio pojmove „primarnih“ i „sekundarnih“ masovnih grobnica – pri čemu se u potonjem slučaju radi o mestima „gde su donošena tela sa lokacija na kojima su najpre bila pokopana, kako bi se prikrili zločini“.\nKao ilustraciju premeštanja, on je naveo da su „u jednom ekstremnom slučaju ostaci jednog čoveka bili pronađeni u tri masovne grobnice, kao i da je pet delova tela iste osobe pronađeno u dve masovne grobnice“, koje se nalaze na velikoj međusobnoj udaljenosti.\nJanc je primetio i jednu neobičnu karakteristiku – da je na nekim lokacijama na kojima su izvršena ubijanja pronađen sličan broj žrtava.\n„Bile su tri lokacije na širem području Srebrenice i na svakoj od njih je ubijeno po nešto više od 800 ljudi“, kazao je on, navodeći kao primer da je u Kozluku pronađeno 815 tela.\n„To dokazuje da je broj 800 predstavljao nekakav ’prag’“, kazao je on. „Možda se radilo o transportnim kapacitetima VRS-a [Vojska Republike Srpske, tj. bosanskih Srba], ili kapacitetima privremenog smeštaja.“\nTokom unakrsnog ispitivanja, Karadžić je svedoka upitao da li je njegov zadatak bio „da podrži tužilaštvo“. Svedok je odgovorio da jeste, ali je odbacio ocenu po kojoj iz toga proističe da je bio pristrasan.\nKaradžić je sugerisao da je svedok naprosto prihvatio podatke iz izveštaja koje su sačinili međunarodni eksperti – a da nije „proveravao šta je napisano i ko je to napisao“.\nSvedok je odgovorio da je pribavio dovoljno dokaza od mnogih različitih i objektivnih istraživača, na temelju čega je bio u stanju da donese validne zaključke, pri čemu nije morao da se obazire na „stanovišta sa kojih su pojedinci vršili istraživanje“.\nJanc je rekao kako je „spreman da prodiskutuje konkretne mere ili pogreške ukoliko okrivljeni želi da postavi bilo kakvo pitanje“.\nKaradžić je, pak, kazao da to neće učiniti zbog nedostatka vremena.\nPotom je svedoku rekao kako „žrtve potiču i iz različitih vremenskih perioda, mesecima ili možda godinama udaljenih“.\nJanc je odgovorio da postoji „kompleksan skup kriterijuma koji su korišćeni za njihovo povezivanje sa događajima iz jula 1995., uključujući način umiranja, lokacije, ili predmete koji su pronađeni kod žrtava u masovnim grobnicama“.\n„Postoji samo jedna masovna grobnica, u Bilječevu, gde su ostaci srebreničkih žrtava pomešani sa starijim ostacima“, dodao je on.\nKaradžić je ispitivanje nastavio u istom pravcu, osvrnuvši se na Baljkovicu – područje koje je i svedok pomenuo u svom izveštaju. Okrivljeni je naveo da se radi o poprištu intenzivnih borbi između snaga bosanskih Srba i vojske bosanske vlade, koje su za posledicu imale ubijanje „veoma velikog broja – više stotina – muslimanskih vojnika“.\nTela tih žrtava oružanih borbi, kazao je Karadžić, bila su „na propisan način pokupljena prilikom čišćenja terena, sahranjena u masovne grobnice“, i stoga ih se ne može smatrati žrtvama onoga što se u julu 1995. desilo u Srebrenici. „Zapravo je čišćenje, u skladu sa propisima, bilo naređeno 20. jula 1995.“, dodao je on.\nSvedok je odgovorio da eksperti nisu pronašli „nikakvu masovnu grobnicu sa više stotina tela na tom području“.\n„Iako na tom području jeste otkriveno nekoliko masovnih grobnica, [postojale su i] neke manje u kojima su se očito nalazili neki ostaci povezani sa borbenim dejstvima, [ali] nijedna od njih nije uključena u moj izveštaj“, objasnio je Janc, upozoravajući na to da „možda postoje još neke masovne grobnice koje nisu otkrivene“ i da bi „svaki napor u pravcu otkrivanja novih masovnih grobnica bio dobrodošao“.\n„Što se tiče čišćenja, želeo bih da ponovim da dokazi kojima raspolažemo – fotografije iz vazduha, ali i iskazi raznih učesnika – potvrđuju suprotno: da nije bilo čišćenja terena, već da su masovne grobnice bile kopane prilično brzopleto i nesistematično“, zaključio je on.


KLS KOLO 19\n23.02.2022. CENTAR MILENIJUM VRŠAC\n25:23 21:14 26:20 15:16\nUVERTIRA ZA ORESUDNE BITKE\nOsokoljeni nakon dve uzastopne pobede na svom parketu i nakon desetak dana odmora košarkaši Metalca u okviru jednog od dva zaostala meča putuju u Vršac. Naredni protivnik, kojeg sa klupe predvodi Vladimir Đokić, savladan je u prvom delu sezone pred TV kamerama, a nakon brojnih problema izazvanih epidemijom virusa korona polako se vraćaju u pravi ritam. Pokazatelj toga je i ubedljiv trijumf nad zemunskom Mladošću, pa će priliku za novi trijumf Slobodan i Luka Jovanović, kao i Toma Vasiljević imati protiv bivšeg kluba.\nIpak, s obzirom na dobro raspoloženje na jednom od poslednjih treninga želja u valjevskom taboru je da nastave tamo gde su stali protiv lazarevačke Kolubare, svesni da ih tek nakon ovog čekaju presudna iskušenja.\nVršac je jedna kompaktna ekipa koja igra odlično ove sezone na svom parketu gde su samo jednom poraženi. U poslednjem kolu ubedljivo su savladali Mladost i nema dileme da nas čeka težak zadatak. Nadam se da smo nakon poslednja dva susreta shvatili kako bi trebalo da igramo i idemo u Vršac po novi trijumf. Što se tiče konačnog raspleta mislim da će nam pobede protiv dirketnih rivala popraviti samopouzdanje i ako budemo na tom nivou neće biti problema vezanih za opstanak - kaže plejmejker valjevskog kluba Marko Bajić.


Španija vs Slovačka - PametnoKladjenje\nYou are here: Home / Prognoze / Španija vs Slovačka\tPrognoze\nPK misli da ukoliko Španija pobedi ovaj meč i izbije na prvo mesto, Slovačka će morati ozbiljno da se pripremi za duel sa Ukrajnom, što bi Špancima pružilo satisfakciju i osvetu za poraz u Žilini. Upravo zbog ove pometnje kod…\tFacebook\nSlovačka je iznenadjujuće na prvom mestu sa svih šest pobeda, naravno Španci im dišu za vratom sa tri boda zaostatka, naravno jedini meč koji su izgubili je bio od Slovačke.\nTo su ujedno i jedini bodovi koje je Španija ispustila, ostale utakmice utakmice je pobeđivala u skladu sa svojim renomeom. Španija ima odličan napad i jako dobru odbranu, gol razlika je 15:3, ali takođe i Slovačka može da se pohvali sa svojom gol razlikom od 13:3.\nMislimo da će Španci tražiti da se revanširaju Slovačkoj koja im je i nanela jedini poraz, i na taj način preuzeti prvu poziciju. Ukrajna vrši pritisak na drugu poziciju i zbog toga Španci moraju da se ozbiljno potrude na ovom meču. Španija ima kvalitet koji je potreban i ako ne igraju kao što su igrali kad su osvajali Svetsko prvenstvo 2008 i 2012 godine.\nSlovačku čeka verovatno i mnogo bitnija utakmica, koja može da im obezbedi direktan prolaz na Euro 2016, protiv Ukrajne samo tri dana kasnije. S obzirom da sledećeg meseca Španija i Ukrajna igraju međusobni susret, Slovačkoj je bitno da ne izgubi barem jednu od ova dva meč.\nForma Španaca u dosadašnjim utakmicama:\nForma Slovačke u dosadašnjim utakmicama:\nPK misli da ukoliko Španija pobedi ovaj meč i izbije na prvo mesto, Slovačka će morati ozbiljno da se pripremi za duel sa Ukrajnom, što bi Špancima pružilo satisfakciju i osvetu za poraz u Žilini. Upravo zbog ove pometnje kod Slovačke, Španija bi mogla da pobedi ovaj meč se nekoliko datih golova, kao i mogućnost da dođe sa hendikepom ili ne primljenom golom. BITNO\nTag Euro 2016 HOT Slovačka Španija


Al-Yawar: Izbori se "moraju se održati predviđenog datuma" - Index.hr\nAl-Yawar: Izbori se "moraju se održati predviđenog datuma"\nPrivremeni irački predsjednik Ghazi alYawar rekao je u četvrtak u Parizu da se opći izbori u Iraku, predviđeni za 30. siječnja, moraju održati na taj datum i pozvao je sve Iračane da ispune svoju dužnost i izađu na izbore.\n"To će biti slobodni i sto posto pošteni izbori", rekao je al-Yawar nakon ručka s francuskim predsjednikom Jacquesom Chiracom.\n"Danas smo u punom političkom procesu i želimo da uspije u interesu svih Iračana koji odbacuju nasilje kao način političkog djelovanja", dodao je.\n"Multinacionalne snage su tu. One trebaju pomoći u uspostavi sigurnosti u Iraku. Pozvala ih je iračka vlada i one će otići čim osposobimo potrebne snage sigurnosti kadre uspostaviti sigurnost na cijelom iračkom području", rekao je.\nNa pitanje o zadržavanju stranih baza u Iraku, uglavnom američkih, on je istaknuo da tu "odluku neće donijeti prijelazna vlada, već ona koju izabere irački narod".\nGhazi al-Yawar je rekao da se nada "najvećem i najreprezentativnijem mogućem sudjelovanju na tim izborima".\nOn sam je sunit, ali je naglasio da je "prije svega Iračanin, prije pripadnosti bilo kojem plemenu".


Ugovor o delu - Moja Firma\nPOČETNA Baza znanja Pravo Ugovor o delu\nPravo 29. januara 2018.\nUgovor o delu predstavlja rad van radnog odnosa, odnosno rad gde angažovani nema status zaposlenog, niti prava iz radnog odnosa. Zaključivanjem ugovora o delu angažuje se radnik za jednokratno obavljanje nekog posla, uz odgovarajuću nadoknadu. Predmet ugovora može biti samostalna izrada ili opravka stvari, ili samostalno vršenje nekog fizičkog ili intelektualnog posla. Obično ovi poslovi podrazumevaju odgovarajuću stručnost i umešnost izvršioca posla, i posebna znanja i veštine (npr. izrada web sajta, prevodilačke usluge i sl.).\nUgovor o delu može da se zaključi samo za poslove koji su van delatnosti poslodavca. To znači da ti poslovi ne spadaju ni u sporednu, niti u pretežnu delatnost poslodavca, i nisu predviđeni sistematizacijom i organizacijom radnih mesta kod poslodavca.\nNa primer, ako se firma bavi proizvodnjom i prodajom tašni ne može na osnovu ugovora o delu da angažuje krojača, već bi trebalo da sa njim zaključi ugovor o radu.\nAli, ako bi se ista firma odlučila da angažuje osobu za izradu web sajta, a nema takvo radno mesto u postojećoj sistematizaciji, mogao bi da se zaključi ugovor o delu.\nAko bi se ugovor o delu zaključio za obavljanje poslova iz delatnosti poslodavca, tj.poslova koji su sistematizovani kod poslodavca, ugovor ne bi imao pravnu prirodu ugovora o delu i ne bi proizvodio pravno dejstvo.\nKo su ugovorne strane kod Ugovora o delu?\nNajčešće se za ugovorne strane kod ugovora o delu koriste termini: naručilac posla i izvršilac posla.\nnaručilac posla – može biti bilo koji pojedinac ili pravno lice\nizvršilac posla – može biti bilo koji pojedinac (zaposleno lice kod drugog poslodavca ili kod samog naručioca, nezaposleno lice, penzioner, student, umetnik ili kulturni radnik)\nUgovorom o delu i pojedinac može da angažuje pojedinca. Recimo, pojedinac može da zaključi ugovor o delu sa drugom osobom za usluge tapaciranja nameštaja ili za molerske poslove u svom domu.\nKoja su osnovna prava i obaveze ugovornih strana?\nUgovorom o delu izvršilac posla se obavezuje da će obaviti određeni posao. Naručilac posla se obavezuje da će mu za obavljeni posao platiti ugovorenu naknadu.\nIzvršilac posla se obavezuje da obavlja poslove prema uputstvima koje je dobio od naručioca posla i prema pravilima posla.\nNa gotovo sve situacije koje nisu regulisane Zakonom o radu i ugovorom o delu neposredno se primenjuju odredbe Zakona o obligacionim odnosima.\nForma i sadržaj ugovora o delu\nUgovor o delu se zaključuje u pisanoj formi i sadrži podatke o naručiocu posla i angažovanom radniku, kao i datum zaključenja ugovora. Posebna vrsta ugovora o delu je ugovor o autorskom delu, na koji se shodno primenjuje regulativa iz oblasti autorskih prava.\nUgovor o delu najčešće predviđa obavezu izvršioca da obavi konkretan posao i obavezu naručioca posla da isplati ugovorenu naknadu. Zakon ne predviđa vreme trajanja ugovora, već je ugovornim stranama prepušteno da same dogovore početak rada i rok za završetak konkretnog posla.\nUgovorom se može precizirati i način na koji će izvršilac obaviti posao, mesto obavljanja posla (prostorije poslodavca ili neko drugo mesto), obaveza naručioca posla da obezbedi potreban materijal za rad i sl.\nUplata poreza i doprinosa\nAngažovanom licu po osnovu ugovora o delu se obavezno uplaćuju doprinosi za penzijsko i zdravstveno osiguranje i porez na dohodak građana.\nOvde se pravi razlika između dve situacije:\nAko je naručilac posla preduzetnik tj.pravno lice koje već ima zaposlene po ugovoru o radu, dužan je da uplati poreze i doprinose.\nAko je naručilac posla fizičko lice, onda obavezu uplata dažbina ima izvršilac posla, a naručilac posla će mu za to isplatiti odgovarajući iznos preko neto iznosa naknade koju su ugovorili.\nPorez i doprinos za penzijsko i invalidsko osiguranje poslodavac plaća uvek, bez obzira na status izvršioca posla, dok se zdravstveno osiguranje plaća samo za radnika koji nije zdravstveno osiguran po drugom osnovu.\nSve dok naručeni posao nije završen, naručilac može da raskine ugovor kad god hoće i bez posebnog razloga i obrazloženja, ali je tada dužan da izvršiocu isplati ugovorenu naknadu.\nU određenim situacijama (ako izvršilac posla ne poštuje rokove, kad posao nije obavljen kako treba) naručilac može da raskine ugovor i da izvršiocu ne plati ništa.\nZloupotrebe ugovora o delu\nU praksi su česte zloupotrebe ugovora o delu, kao što je inače slučaj kada govorimo o radu van radnog odnosa.\nNa primer, radnik se angažuje za rad u okviru delatnosti preduzeća, ali se sa njim ne zaključuje ugovor o radu kako bi trebalo i ne zasniva radni odnos, već se zaključuje ugovor o delu. Time se angažovanom radniku uskraćuju brojna prava i privilegije koja bi imao u radnom odnosu (odsustva, pravo na pauzu u toku rada, pravo na godišnji odmor, pravo na naknadu troškova prevoza i sl.), a poslodavac se oslobađa obaveza iz radnog odnosa.\nSvako ko misli da su mu na ovakav način uskraćena prava može da se obrati inspekciji rada ili da pokrene sudski postupak. Opet, da bi se „uspelo“ u takvom sporu treba imati adekvatne dokaze, i uložiti adekvatno vreme, finansije i energiju.\nZato je prevencija i edukacija o sopstvenim pravima i obavezama uvek najbolji način da se ta prava zaštite. Savestan poslodavac će gledati da ne vrši ovakve zloupotrebe ugovora, a sa druge strane osoba koja se angažuje putem ugovora o delu prethodno će se informisati o svom statusu, i pravima i obavezama koje proističu iz ugovora o delu ukoliko se njime obaveže.\nSjajan tekst o knjigovodstvenom aspektu ugovora o delu napisala je Marija Đorđić.\nPoslednja izmena dana\t21. januara 2018. u 01:35


ZZZCG: Prezentovan Javni poziv za finansiranje projekata zapošljavanja lica sa invaliditetom - Tehnopolis\n02/02/2018 /in Izdvojeno, Vijesti /by tehnopolis\nZavod za zapošljavanje Crne Gore (ZZZCG) – Područna jedinica Nikšić predstavio je danas u Tehnopolisu Javni poziv za dodjelu grant šeme u iznosu od 1,5 miliona eura za finansiranje projekata zapošljavanja lica sa invaliditetom, u koje bi trebalo da bude uključeno oko 180 pripadnika te populacije.\nBudžetom za ovu godinu Fondu za profesionalnu rehablitiaciju je opredijeljeno šest miliona EUR, od kojih su 3,3 miliona za finansiranje projekata zapošljavanja lica sa invaliditetom.\nKada je riječ o finansijskim aspektima ovog javnog poziva, minimalni iznos granta koji se može dodijeliti je 30 hiljada EUR, dok je maksimalan iznos 70 hiljada eura.\nSufinansiranje projekata je obavezno, što znači da svaki podnosilac prijave mora obezbijediti sufinansiranje u minimalnom iznosu od pet odsto, od ukupno opravdanih troškova projekta.\nPrema riječima Gracijele Rakonjac, Savjetnice u Fondu za profesionalnu rehabilitaciju i zapošljavanje lica sa invaliditetom, lice sa invaliditetom, kao učesnik projekta, ne može biti uključeno u više projekata.\n“Lica sa invaliditetom, koja su uključena u projekte po javnim pozivima, od marta i avgusta 2017. godine, ne mogu biti uključena u projekte po ovom javnom pozivu. To je bitno da bi što veći broj lica sa invaliditetom uključili kroz projekte koji će biti finansirani ovim javnim pozivom”, pojasnila je Rakonjac.\nSvi projektni predlozi, kako je navela, moraju predviđati uključivanje najmanje šest lica sa invaliditetom, i zapošljavanje najmanje četvoro tokom trajanja projekta i to u najkraćem trajanju od šest mjeseci.\nU narednom periodu biće raspisan još jedan konkurs za raspodjelu preostalih 1,5 miliona EUR.\nTags: javni pozivi, tehnopolis, Zapošljavanje OSI, ZZZCG\nhttp://www.tehnopolis.me/online/wp-content/uploads/2018/02/DSC03084.jpg 2592 3872 tehnopolis http://www.tehnopolis.me/online/wp-content/uploads/2017/03/Tehnopolis-logo-1.png tehnopolis2018-02-02 13:49:312018-02-02 13:49:31ZZZCG: Prezentovan Javni poziv za finansiranje projekata zapošljavanja lica sa invaliditetom\nNajava: Gaming dani u Tehnopolisu Deklaracije na prehrambenim proizvodima


Značajna ulaganja u ubske bazene i "Školarac" | Kolubarske\nSedište Ðunisa je u zgradi javnih službi (foto: Dragan Belajac Džagi)\nUbsko Komunalno javno preduzeće "Đunis" je početkom godine preuzelo upravljanje Gradskim bazenima i Sportsko-rekreativnim centrom "Školarac", o kojima se u prethodnoj deceniji starala Ustanova za kulturu i sport.\nSa svojim kapacitetima, brojem zaposlenih i prihodima koje ostvaruje, preduzeće je u potpunosti spremno da odgovori na nove obaveze, kaže direktor "Đunisa" Saša Milićević.\nPotvrđuju to i trenutni radovi na Gradskim bazenima, koji su započeli dosta ranije nego inače, već prvih dana januara, a uključuju kompletnu rekonstrukciju toaleta i svlačionica, kao i adaptaciju kancelarija u upravnoj zgradi, što je samo početak investicionih ulaganja.\nSaša Milićević (Foto: Dragana Nedeljković)\n- U sređivanje objekata na bazenskom kompleksu, ove godine investiraćemo značajna sredstva, kako bismo unapredili kvalitet usluga i sadržaja i predstojeću kupališnu sezonu dočekali što spremnije. Već početkom januara smo krenuli sa radovima, pošto nam je cilj da rešimo najveće probleme koje je bazen nosio iz godine u godinu. Nakon mokrih čvorova i kancelarija, radove ćemo proširiti na plato, a planiramo da uredimo i površine za najmlađe, gde će moći da se bave nekim sportom. Adaptiraćemo i postojeći restoran na bazenskom kompleksu, pošto u nega dugo nije ulagano i povećati kapacite i za neke druge usluge, kao što su poslastičarnica ili pekara. Trudićemo se i da postavimo novi bazenski mobilijar, koji će biti u drvetu i jednobrazan. Tu su i tekuće investicije i one su većinom vezane za deo vodovodne mreže, filtere i pumpe, što ćemo završiti do proleća. Preuzimanjem bazena, mi smo preuzeli i tri zaposlena iz Ustanove za kulturu i sport, koji su deset godina bili zaduženi za njegovo održavanje i funkcionisanje. Zahvaljujući tome, imamo radnike sa iskustvom i znanjem na tim poslovima, te očekujem da neće biti nikakvih problema ni u ovogodišnjoj sezoni, koja će početi 1. juna - kaže o planovima i investicijama direktor "Đunisa".\nRekonstrukcija mokrih čvorova (Foto: Dragana Nedeljković)\nGradski bazeni sagrađeni su pre više od četiri decenije i bez obzira na konstanta ulaganja i redovnu sanaciju korita, neophodna je kompletna rekonstrukcija objekta, ističe Milićević. Dodaje da nije siguran da će u skorije vreme uspeti da izvedu tako zahtevan i skup poduhvat, ali podvlači da će posetioci i ovoga leta biti zadovoljni ponuđenim uslovima i sadržajima.\n- Desetak godina unazad ubski bazen važi za jedan od najkvalitetnijih bazena u Srbiji, sa najčistijom vodom i higijenom na visokom nivou i mi ćemo sa takvim načinom rada i održavanja nastaviti i ubuduće, ali za veće investicije trenutno nemamo novca. Učestvujemo na nekim projektima, gde očekujemo da dobijemo određena sredstva za kompletnu rekonstrukciju bazena, kao i za iskopavanje arterskog bunara za potrebe bazena - navodi direktor "Đunisa".\nObnovljena ograda na atletskoj stazi (Foto: Dragana Nedeljković)\nZajedno sa lokalnom samoupravom, "Đunis" učestvuje i u rekonstrukciji Sportsko-rekreativnog centra "Školarac", koji se uveliko sređuje. Radnici Komunalnog preduzeća do sada su obnovili atletsku stazu, zamenili oštećene delove ograde i krenuli sa ozelenjavanjem prostora. U okviru rekonstrukcije, sopstvenim sredstvima će renovirati i sav mobilijar i ostale terene: dva mini piča, tri fudbalska, po dva košarkaška i teniska, odbojkaški i rukometni teren, teretanu i igraonicu za decu na otvorenom. Direktor "Đunisa" očekuje da će obezbediti sredstva i za jedan balon, kojim bi zatvorili jedan mini pič, što bi omogućilo korišćenje terena i u zimskim mesecima.\nSredstvima iz budžeta ubske opštine na "Školarcu" će biti proširena prilazna ulica, postavljena javna rasveta i izgrađen trotoar i parking prostor kapaciteta oko 40 mesta. Prema rečima predsednika opštine Ub Darka Glišića, navedeni radovi bi trebalo da budu okončani u maju, kako bi se ovo omiljeno mesto sportista i rekreativaca do leta privelo nameni.\nMalerozni sakupljači pozvonili na vrata novinara Pre 16 sati 38 minuta\nGradsko veće prihvatilo program poslovanja parkirališta Pre 13 sati 12 minuta


Палмер: Корекција граница могућа само као договор две суверене државе - Нови Стандард\nPalmer: Korekcija granica moguća samo kao dogovor dve suverene države\n26.10.2018. 17:52 16.07.2020.\nAko bi sporazum o normalizaciji sadržao sporazum o razgraničenju, onda bi to bio sporazum dve nezavisne i suverene države\nAko bi sporazum o normalizaciji odnosa između Beograda i Prištine sadržavao i sporazum o razgraničenju ili korekciji granice između Srbije i Kosova, onda bi to bio sporazum oko kojeg su se zajedno saglasile dve nezavisne i suverene države, rekao je u intervjuu za Radiokim.net zamenik pomoćnika državnog sekretara SAD Metju Palmer. U razgovoru za prištinski list Koha ditore, Palmer je rekao da „crvene linije“ ne postoje, ali da SAD neće slepo prihvatiti bilo kakav dogovor.\nUpitan da li se politika SAD prema regionu Zapadnog Balkana promenila nakon što je on preuzeo svoju funkciju u Stejt dipartmentu, Palmer je nakon prvog dana posete Kosovu za Radiokim.net rekao da je politika SAD prema Zapadnom Balkanu „već godinama dosledna“.\n„Podržavamo integraciju zemalja Zapadnog Balkana u evropske i evroatlantske institucije. To za sve zemlje na Zapadnom Balkanu znači konačno članstvo u Evropskoj uniji, a za sve one zemlje koje žele, praktično sve osim Srbije, i članstvo u NATO-u. Podržavamo mir, prosperitet i saradnju među narodima i evropsku budućnost regiona“, rekao je Palmer.\nUpitan na koji bi način SAD mogle da kao prihvatljivo rešenje uzmu u obzir eventualnu razmenu teritorija i korekciju granica između Srbije i Kosova, Palmer kaže da SAD žele da podrže potpunu normalizaciju odnosa između Beograda i Prištine.\n„Svaki takav sporazum trebalo bi da bude sveobuhvatan i podrazumevao bi politička, bezbednosna, ekonomska, trgovinska i kulturna pitanja. Smatramo da sporazum mora da bude u lokalnom vlasništvu, treba da bude trajan, treba da bude prihvatljiv za obe strane, tako da ono što činimo jeste da ohrabrujemo obe strane da rade zajedno preko dijaloga pod okriljem EU, kako bi definisale potpunu normalizaciju i isplanirale proces kako da se stigne do toga“, kazao je on.\n„Ako bi sporazum o potpunoj normalizaciji između Beograda i Prištine takođe sadržao sporazum o razgraničenju ili korekciji granice između Srbije i Kosova, onda bi to bio sporazum oko kojeg su se zajedno saglasile dve nezavisne i suverene države, što je drugačije od dinamike unutar određene jednonacionalne države i što smatram da nije presedan za druge situacije na Balkanu. Razumem zabrinutosti onih koji su jasno izrazili rizike da bi ovo predstavljalo presedan.\nPostoje rizici i sa druge strane. Postoji rizik od neuspeha da se dođe do sporazuma između Beograda i Prištine o normalizaciji, rizik od dugoročnog zamrznutog konflikta u regionu koji bi narušio mir, stabilnost i prosperitet za sve, tako da smatramo da je ovde pitanje balansiranja rizika i pronalaženje načina da se ublaže ti rizici ukoliko je to uistinu deo šireg paketa o normalizaciji“, naglasio je Metju Palmer.\nSAD PODRŽAVAJU TEŽNjE ZEMALjA REGIONA KA INTEGRACIJAMA, RUSIJA RUŠI\nGovoreći o Zajednici srpskih opština, on je poručio da je važno da se svi postignuti dogovori u procesu dijaloga sprovedu i da dve strane rade zajedno na potpunoj i sveobuhvatnoj normalizaciji odnosa.\nUpitan o različitim ambicijama Sjedinjenih Država i Rusije na Balkanu, Palmer je primetio da se sve vreme može videti dosledna podrška SAD evropskoj budućnosti regiona, koja bi se zasnivala na vladavini prava, normamama i vrednostima.\n„Rusija širom regiona dosledno radi na tome da naruši napore balkanskih zemalja da krenu napred ka evropskoj budućnosti. To najjasnije vidite u podršci Rusije u pokušaju državnog udara u Crnoj Gori 2016. Vidite to u svakom otvorenom ruskom protivljenju Prespanskom sporazumu u Makedoniju i smatram da možete to da vidite na društvenim mrežama i medijima na ruskom jeziku kroz napore da se na Balkanu naruši napredak ka potpunoj normalizaciji odnosa između Beograda i Prištine“, kazao je Palmer i zaključio da SAD i Rusija imaju različite vizije budućnosti ovog regiona.\n„Smatram da je sasvim jasno da je vizija SAD za ovaj region znatnije u skladu sa ambicijama koje zemlje Zapadanog Balkana imaju za sebe“, rekao je.\nUNMIK ISPUNIO MISIJU, NE ŽURITI SA VOJSKOM KOSOVA\nPalmer je rekao da smatra da je pismo odlazeće ambasadorke SAD u UN, Niki Hejli, koja je tražila od Ujedinjenih nacija da povuku misiju UNMIK-a sa Kosova pošto je odavno uspunila mandat, u skladu sa stavom koje SAD izražavaju već neko vreme.\n„UNMIK je u jednom trenutku imao ulogu na Kosovu – imao je značajnu ulogu – ali to vreme je prošlo. UNMIK kao institucija, UNMIK kao misija je ispunila ono što smo tražili od nje. Nema nikakvog značaja održavati institucije koje su ispunile svoju misiju ili nadživele vreme nekada prikladno njima“, precizirao je Palmer i zaključio da je vreme da se nastavi dalje bez UNMIK-a.\n„Smatramo da bi fokus sada trebalo da bude na tome da se podrži i podstakne puna normalizacija odnosa između Beograda i Prištine i omogući ovim dvema zemljama da krenu dalje kao susedi.“\nPrema rečima ovog predstavnika Stejt dipartmenta, SAD u potpunosti podržavaju postepenu i transparentnu tranziciju Kosovskih snaga bezbednosti.\nUpitan o eventualnom formiranju Vojske Kosova, Palmer poručuje: „Mislim da ne treba žuriti s time. U stvari, dosta zakonskih propisa čeka u Skupštini, uključujući i one u oblasti vladavine prava i mislim da bi bilo loše da Skupština bude ometana ovim pitanjem. Postoji razumevanje između SAD i Kosova u pogledu toga kako bi ovaj proces trebalo dalje da se odvija. To je višegodišnje nastojanje i nije nešto što će se desiti preko noći. Međutim, Kosovo je nezavisna i suverena država i to je u potpunosti u skladu sa pravima Kosova kao države i smatram da će se odvijati na način koji podržava mir i bezbednost u regionu“.\nPoručio je i da SAD snažno podržavaju povratak interno raseljenih lica svojim kućama na Kosovu i da je važno da vlasti na Kosovu učine sve što je moguće da stvore uslove koji povoljno utiču na povratak.\n„Dugoročno, smatram da će potpuna normalizacija odnosa između Beograda i Prištine podržati povratak, da će stvoriti klimu i okruženje koje je pogodno za povratak raseljenih svojim domovima. To je nešto što bi stvarno voleli da vidimo. Multietnički karakter Kosova je srž snage Kosova kao zemlje i srž snage Kosova kao društva. Posvećeni smo tome. Posvećeni smo tome da podržimo multietničko Kosovo i pomognemo multietičkom Kosovu da ide napred ka prosperitetnijoj evropskoj budućnosti“, rekao je zamenik pomoćnika državnog sekretara SAD Metju Palmer u intervjuu za Radiokim.net.\nNEMA CRVENIH LINIJA, ALI SAD NEĆE PRIHVATITI BAŠ SVAKI SPORAZUM\nGovoreći u odvojenom intervjuu za prištinski list „Koha ditore„, Palmer je naglasio da američka administracija u vezi sa dijalogom Beograda i Prištine „nema crvenih linija“, ali i da Vašington „neće slepo prihvatiti bilo koji sporazum koji dve strane postignu“.\nSAD žele da Beograd i Priština postignu „multidimenzionalni“ dogovor koji će osim političkog aspekta, uključivati i pitanja bezbednosti, privrede, trgovine, kulture i imovine, ali bi bilo „pogrešno verovati da će konačni sporazum sadržati samo moguću korekciju granica ili razmenu teritorija“.\n„Rekli smo liderima obe strane da nemamo crvenih linija i ne odbacujemo bilo koju temu za razgovor strana u dijalogu, ali da to ne znači da ćemo slepo prihvatiti to što bi sporazum mogao da sadrži. Želimo da dve strane pregovorima dođu do najboljeg mogućeg sporazuma, stave ga na sto i mi ćemo ga razmotriti“, rekao je Palmer.\nOn je naveo da „samo zato što dvojica predsednika postignu sporazum, to ne znači da će biti primenjen“ i da „predsednici moraju da osiguraju da sporazum prođe odgovarajuće mehanizme za odobravanje“.\n„I ja sam siguran da će biti učešća parlamenata obe zemlje“, poručio je Palmer za dnevnik Koha ditore.\nIzvor Glas Amerike, 26. oktobar 2018.\nPreporučujemokosovorusijavojska KosovaZapadni BalkanKBSKiMMetju PalmerPrištinaUnmik


Posle Kosova zemljotres i u Crnoj Gori: Epicentar u okolini Nikšića - Sputnjik Srbija\n14:17 19 Januar 2021\nPosle Kosova zemljotres i u Crnoj Gori: Epicentar u okolini Nikšića\n08:16 18.03.2020 Preuzmite kraći link\nSektor za seizmologiju Zavoda za hidrometeorologiju i seizmologiju registrovao je 13 minuta posle ponoći zemljotres manje jačine sa epicentrom na dva kilometra zapadno od Liverovića - u Župi Nikšićkoj, deset kilometara od Nikšića.\n„Sektor za seizmologiju Zavoda za hidrometeorologiju i seizmologiju je u 0 časova i 13 minuta registrovao zemljotres manje jačine sa epicentrom na 2 kilometra zapadno od Liverovića. Jačina ovog zemljotresa u hipocentru, žarištu, iznosila je 2.8 jedinica Rihterove skale. Žarište ovog zemljotresa locirano je na dubini od 7 kilometara“, navodi se na sajtu Seizmološkog zavoda Crne Gore.\nI pojedini građani Podgorice osetili su zemljotres.\nNa osnovu numeričkog modela promene intenziteta sa rastojanjem u ovom regionu, magnitude zemljotresa i dubine hipocentra, ovaj zemljotres nije mogao izazvati materijalne štete u epicentralnom području, navodi RTCG.\nPodećamo, juče se osetio slabiji zemljotres na teritoriji Kosova i Metohije.\nPodgorica, Nikšić, zemljotres


SLUČAJ BELIVUK: Navodi iz optužnice demantovali Vulina, novi udarac za vlast! - Naša Borba\nSLUČAJ BELIVUK: Navodi iz optužnice demantovali Vulina, novi udarac za vlast!\nIako se vlast hvali uspešnom istragom protiv Veljka Belivuka i Marka Miljkovića, tvrdeći da su srpske službe zaslužne za razbijanje njihovog kriminalnog klana, prema navodima optužnice, koju je potpisao tužilac za organizani kriminal Mladen Nenadić, ne bi se moglo tako zaključati. Naime, prema podacima iz optužnice, više od 90 odsto dokaza zapravo je pribavljeno zahvaljujući međunarodnoj pomoći, odnosno u prvoj liniji francuske policije, koja je uspela da otključa „skaj“ telefone ove grupe.\n– Čestitam srpskim pripadnicima policije koji su razbili klan Belivuk-Miljković. FBI nije učestvovao u razbijanju ove bande i neću dozvoliti da se rad srpske policije potcenjuje. Srbija vam je sa pravom zahvalna – rekao je Vulin ranije u vezi slučaja Belivuk.\nIpak, iako je Vulin istakao da je pad pomenutog klana isključivo uspeh srpske policije, navodi iz optužnice to definitivno demantuju. Ne treba zanemariti da više od polovine ključnih dokaza ne bi bilo da evropske službe nisu uspele da razbiju i otključaju kriptovane telefone „Skaj“, koje su koristili okrivljeni duži vremenski period. „Skaj“ komunikacija je preoteklih meseci radom više policija, Francuske, Holandije, Belgije i Evropola, srušena i dešifrovana. Aleksandar Vulin FOTO: Ataimages\nKorisnici „Skaj global“ uređaja međusobno komuniciraju u zatvorenoj mreži, a kompanija usmerava komunikacije preko šifrovanih servera koji se nalaze u Kanadi i Francuskoj. Upravo zato, tužilac Nenadić zatražio je u optužnici da se na glavnom pretresu pregleda i presluša kompletni sadržaj isprava dostavljenih od pravosudnog organa Republike Francuske.\nSa druge strane, i velika većina preostalih saznanja iz optužnice je potkrepljena zahvaljujući komunikaciji između pripadnika kriminalne grupe, koji su između sebe, a putem „Skaj“ telefona, slali fotografije izmasakriranih tela, pa je jasno da su glavni aduti tužioca zapravo dokazi stranih službi.\nInače, tužilac Mladen Nenadić se u optužnici na 322 strane upravo poziva na pomenutu komunaciju preko „Skaj“ telefona. Kako se navodi u optužnom predlogu, upravo zahvaljujući ispravama dobijenim putem međunarodne pravne pomoći, otkriveni su detalji brutalnih zločina, te zahvalnost nesumnjivo bi trebalo da bude ukazana i evropskim policijama, bez kojih ne bi bilo većine dokaza.\nPrethodni tekstSNS BOT TIM U RASULU: Jedni uz Vučića, drugi uz Stefanovića, raskol veći nego ikad!\nSledeći tekstSTIDITE SE, NARODE: Predsednik Vučić 10 godina nije bio na moru, a vi se zaje*avate i ništa ne radite!


Tag / Maje / Vesti online\nArheolozi veruju da su pronašli majanski "ulaz u podzemni svet", zajedno sa dokazima o prinošenju ljudskih žrtava. Nalazište je otkriveno samo nekoliko metara od mesta gde se odigrala poslednja...\nEnigma kristalnih lobanja\nTinejdžer otkrio antički grad Maja?\nPočetkom nedelje objavljena je vest da je 15-godišnji Vilijam Gaduri iz Kvebeka, sedeći u svojoj sobi, uspeo da locira drevni majanski grad. Međutim, stručnjaci su nedavno istakli da je ova vest...\nMisterija majanske plave\nU drevnom gradu Majapanu, u Meksiku, na svim muralima koje je ostavila civilizacija Maja dominira plava boja. Majanska plava je retki pigment koji su Asteci veoma cenili i koristili za oslikavanje...\nPronađen predivan majanski zid\nArheolozi su u Gvatemali otkrili neverovatni majanski zid bogato dekorisan slikama božanstava i vladara


Međusobne optužbe Beograda i Prištine o (ne)saradnji u istrazi ubistva Olivera Ivanovića | Insajder\nMeđusobne optužbe Beograda i Prištine o (ne)saradnji u istrazi ubistva Olivera Ivanovića\nOd ubistva lidera Građanske inicijative Srbija, demokratija pravda Olivera Ivanovića prošlo je četiri meseca, a u istrazi nema pomaka, pa samim tim, kako je za Insajder potvrdio kosovski tužilac, ni osumnjičenih za ubistvo Ivanovića 16. januara ove godine u Kosovskoj Mitrovici. Dok, novih informacija o ubistvu nema, Ivanovićevi saradnici ukazuju na nelogičnosti u sprovođenju istrage, a Beograd i Priština nastavljaju da prebacuju odgovornost jedni na druge.\nMinistar unutrašnjih poslova Srbije Nebojša Stefanović izjavio je danas da nema dobre saradnje sa policijom Kosova u rešavanju ubistva Olivera Ivanovića i apelovao na EULEKS da se aktivnije uključi u rešavanje tog slučaja.\nStefanović je rekao da je u pitanju tužilačka istraga, ali da je Srbija do sada pokušala da izvrši pritisak na policiju Kosova, Euleks i UN i čitavu međunarodnu zajednicu da izvrše pritisak da se slučaj brže rešava.\n"Srbija je zainteresovana da se ovaj slučaj reši, ali ne vidim želju druge strane", rekao je Stefanović i dodao da u ovom slučaju ne postoji razmena podataka.\nKako je dodao, nespremnost za saradnju se videla od početka kada su davane političke izjave i vidi se i sada kada se prebacuje loptica na Beograd da ne želi da razmenjuje informacije.\n"Iskoristio bih priliku da još jednom apelujem na EULEKS da bude svestan uloge koju ima i da se aktivnije uključi u rešavanje slučaja", rekao je Stefanović.\nS druge strane, zamenik premijera Kosova Enver Hodžaj tvrdi da se odgovor o ubistvu Olivera Ivanovića krije Beogradu.\n"Ubistvo Ivanovića ima korene u destruktivnoj politici Srbije i odgovor o ubistvu se krije u Beogradu", napisao je Hodžaj na tviteru, odgovarajući tako na izjave ministra unutrašnjih poslova Srbije Nebojše Stefanovića.\nHodžaj je optužio institucije Srbije da odbijaju saradnju u istrazi ubistva Ivanovića i da to čine namerno da bi se pokrila istina i omela pravda.\nSumnje Ivanovićevih saradnika\nDok zvanična istraga i dalje ne daje konkretne rezultate, saradnici Olivera Ivanovića zaključuju da je ovaj zločin brižljivo planiran i da su u tome pomogle i osobe koje rade za državu.\nKsenija Božović, bliska saradnica Olivera Ivanovića iznela je u javnost informaciju da joj je u kosovskom tužilaštvu rečeno da sigurnosne kamere na mestu zločina nisu radile 12 dana pre ubistva ali su zato proradile 10 minuta posle egzekucije. Ona je istakla da im nije bilo dopušteno da pogledaju snimke kao i da poziv iz Specijalnog tužilaštva u Beogradu još nije dobila.\n"Petnaest dana po ubistvu iz Specijalnog tužilaštva iz Beograda su mi preko brata Olivera Ivanovića poslali poruku da bi trebalo da dođem u Specijalno tužilaštvo da dam izjavu. Međutim, ja u tom momentu nisam bila sposobna da dajem bilo kakve izjave. Posle toga me niko nije zvao, niti mi je ikad zvanično upućen poziv u vezi sa tim", ukazala je Božović.\nInsajder je pokušao da proveri ove navode u Specijalnom tužilaštvu za organizovani kriminal ali do zaključenja teksta nismo dobili odgovor.\nLider Građanske inicijative Srbija, demokratija pravda Oiver Ivanović ubijen je 16. januara u Kosovskoj Mitrovici, ispred prostorija GI SDP. Nepoznata osoba ispalila je u njega šest metaka. Ubijen je s leđa, rano ujutru.


Zna li se čiji je posljednji šut u Zvezdi: Rekao sam, Beron ili Davidovac! | MONDOBA\n20 izjava Gavrilovic\n13. July, 04:33\nZna li se čiji je posljednji šut u Zvezdi: Rekao sam, Beron ili Davidovac! 0 Podijeli Podijeli na facebook Podijeli na twitter Podijeli na viber Pošalji na mail\n17.11.2019. / 23:11\nAutor Mladen Šolak 17.11.2019. / 23:11\nAndrija Gavrilović vjerovatno nije pretpostavljao da će voditi crveno-bijele u prvom "vječitom derbiju" sezone, ali je večeras morao da pruži ruku boljem i odgovara na razna pitanja poslije dramatične utakmice u "Areni".\nKada se na Malom Kalemegdanu ljetos ambiciozno okupljala ova renovirana postava Crvene zvezde za odbranu titule i statusa evroligaša, Andrija Gavrilović vjerovatno nije pretpostavljao da će voditi ekipu ovog 17. novembra u prvom "vječitom derbiju" sezone 2019/20.\nU međuvremenu, posijle rastrzanog starta šampiona Srbije u regionalnoj i kontinentalnoj konkurenciji i rastanka sa Milanom Tomićem koji je uslijedio nedugo potom, 54-godišnji Beograđanin hrabro je iskoračio kraj aut linije i preuzeo vođenje ekipe u kojoj je malo šta funkcionisalo kako treba.\nDa će biti potrebno još vremena, još utakmica i još treninga da se stvari pokrenu na bolje, crveno-bijeli su potvrdili ove nedjelje uveče pred 9.268 navijača u prvom derbiju odigranoj u najvećoj dvorani na Balkanu posle punih deset godina: Partizan - Crvena zvezda 75:72.\nGavrilović je debitovao u mečevima sa crno-bijelima kao, formalno, privremeno rješenje na klupi jedinog evroligaša sa prostora ex-Yu i doživio poraz u završnici koja je obilovala nepojmljivim greškama igrača oba tima, u čemu je prednjačio plej Crvene zvezde, Filip Čović.\n"Čestitam Partizanu jer su dobili poslije velike borbe. Ovako vidim i zamišljam derbi kao veliku borbu, sa mnogo pritiska. To se i vidi prema procentu šuta za tri poena", rekao je Gavrilović i dodao:\n"Bilo je i tehničkih, namjernih... Zadovoljan sam samo zbog toga što se moja ekipa vratila iz rezultatskog zaostatka koji je bio značajan".\nCrno-bijeli su iskoristili smušen ulazak najvećeg rivala u utakmicu pred publikom koju su u velikom procentu činili partizanovci, poveli 11 razlike u prvoj i 14 u drugoj četvrtini, ali je treća donijela povratak gostiju u egal i potom završnicu koja je trajala "čitavu vječnost".\n"Zadovoljan sam što su igrači pokazali karakter, bez obzira na to koliko je ko igrao i u kom trenutku", prokomentarisao je Gavrilović, koji je već poslije desetak minuta igre uveo svakog od 12 igrača, ali relativno brzo ostao bez pomoći jedne od projektovanih uzdanica za ovu sezonu i nekadašnjeg igrača Partizana, Džejmsa Gista.\n"Ne mogu da budem zadovoljan nekim ciframa. Ti brojevi u skorijoj budućnosti moraju da se izmijene i poboljšaju da bismo bili jači tim. To su odnos skoka u napadu između Partizana i nas, koji iznosi 12:7 za njih i izgubljenih lopti, koji je 20:15", rekao je privremeni šef struke Crvene zvezde i nadovezao se:\nPoslije kraće pauze dodao je…\n"Ne govorim ovo da opravdam poraz, već neko vrijeme pričam da su to mnogo važni parametri i da moramo na tome da radimo i da budemo bolji".\nTada, reporteri iz "Arene" - u kojoj je tokom utakmice gotovo pet minuta trajala žestoka tuča Grobara - pitali su Gavrilovića za komentar posljednjeg minuta igre, u kom je bilo teško prebrojati greške njegovog tima, ali i suparničkog…\n"Rekao sam za izgubljene lopte. Na posljednjem tajm-autu je bilo zamišljeno da Beron i Davidovac razmijene blokade, da neko uzme loptu, nismo otvorili tu liniju, lopta je otišla na rezervnu varijantu i tako smo izgubili".\nEkipa trenera Andree Trinkjerija ovom pobjedom preskočila je crveno-bijele na tabeli regionalne lige i sa skorom 5-2 zauzima peto mjesto. Branilac titule je poziciju ispod sa skorom 4-3.\n"Nema lakih poraza. Pobjeda bi bila značajna. Liga je liga, dovoljno duga. Naš cilj je plej-of i znali smo da igrajući duple programe to sigurno ne pomaže igranju ABA lige, ali to smo znali, to moramo da radimo, da se vraćamo poslije poraza, da poboljšavamo formu…", rekao je i nastavio:\n"Odigrali smo 40 minuta u dobrom intenzitetu. Partizan je ekipa sa mnogo energije, ali nije u drugom dijelu bio superioran u tom elementu i za mene je to napredak".\n"Nije mi bila namjera da se pravdam, ali u petak smo igrali produžetke i doživjeli poraz u njemu...", pomenuo je Beograđanin evroligaški duel odigran prije otprilike 48 sati na istom mjestu u kom je njegov tim takođe imao nekoliko prilika da "prelomi" u svoju korist, ali je ASVEL bio pametniji i mirniji.\nSvi ti "klač" minuti ove sezone u ABA i Evroligi, u kojima Crvena zvezda ni pod Tomićem, ni pod njegovim zamjenikom-nasljednikom nije izgledala kao konkurentan tim, inicirali su i pitanje o tome - zna li se u svlačionici čiji je posljednji šut i ko je igrač koji će preuzeti odgovornost u kritičnim trenucima.\n"Objasnio sam već da je posljednji šut trebalo da ide Beronu i Davidovcu, a lideri mogu da budu odbrambeni, pod košem, u agresivnosti... Htjeli smo ovog puta da loptu imaju najbolji šuteri", odgovorio je vršilac dužnosti prvog trenera Crvene zvezde, Andrija Gavrilović.


Šatori migranata u Bihaću, Foto: AP\nObjavljeno: 20.02.2019. 16:30h\nPolicija unsko-sanskog kantona raspisala je poternicu za maloletnim migrantom iz Pakistana, koji je zaražen virusom HIV-a i prijavljen za silovanje u Bihaću, a za koga se pretpostavlja da je napustio BiH.\n- Prema informacijama koje dobijamo sa terena i od samih migranata, on je napustio područje BiH - rekao je portparol kantonalnog MUP-a Ale Šiljdedić i dodao da se migrantu od 8. februara gubi svaki trag.\nPrema njegovim rečima, nadležne službe treba pitati zašto u potpunosti nije obavljen nadzor nad njim i zbog čega nije deportovan.\nMIGRANTI UZNEMIRAVALI DEVOJKU (17) NA STANICI: Kada je pokušala da pobegne u autobus, uradili su nešto STRAŠNO\n10. decembra, žena iz Bihaća ga je prijavila za silovanje, a to krivično delo kasnije je kvalifikovano kao polni odnos sa nemoćnom osobom s obzirom na psihofizicko stanje žrtve.\nKako je rekao, migrant je sproveden u bolnicu u Sarajevu, gde je lečen, a nedugo zatim je napustio bolnicu i preuzeli su ga pripadnici Službe za poslove sa strancima i smestili u centar "Ušivak" u Hadžićima, gde je trebalo da bude pod nadzorom te službe i u postupku deportacije iz BiH.\nMeđutim, kako je rekao, migrant se nakon toga samovoljno udaljio iz ovog centra i 7. februara Federalna uprava policije raspisala je za njim poternicu.\nMigrantHIVSilovanjeOsobe sa posebnim potrebamaBihać


Moguća recesija zbog "bregzita"\nIzvršna direktorka Medjunarodnog monetarnog fonda, Kristin Lagard upozorila je danas da bi izlazak Velike Britanije iz Evropske unije predstavljao značajan rizik koji bi mogao da dovede do recesije u toj zemlji.\nLagard je na konferenciji za novinare u Londonu rekla da se većina ekonomskih analitičara slaže da bi napuštanje Unije od strane Britanije moglo da ima dugočne loše posledice.\nOna je dodala da takodje postoji mogućnost negativnog reagovanja finansijskih tržišta na takvu odluku, čije posledice bi mogle da budu posebno teške, i da bi stanje britanske ekonomije moglo da se kreće od “prilično lošeg do veaoma lošeg”.\nMMF je ranije ove godine već upozorio da Britanija rizikuje da udje u niz ciklusa slabijeg ekonomskog rasta ukoliko odluči da izadje iz Unije, koji bi odrazili i na pad cena nekretnina i akcija. MMF se time pridružio dugačkoj listi svetskih lidera, uključujući predsednika Obamu, i medjunarodnih organizacija koji upozoravaju na ozbiljne ekonomske posledice eventualne odluke Britanaca da napuste Evropsku uniju, na referendumu 23. juna.


NEDIĆ FAŠISTA SLUGA OKUPATORA\nAktivisti Nove komunističke partije Jugoslavije (NKPJ) i Saveza komunističke omladine Jugoslavije (SKOJ) okupili su se ispred zgrade Višeg suda u Beogradu kako bi još jednom izrazili protest protiv sramnog pokušaja rehabilitacije izdajnika Jugoslavije i srpskog naroda, kvislinga i naci-fašističkog sluge Milana Nedića.\nOnima koji pokušavaju da rehabilituju jednog od najvećih izdajnika u istoriji srpskog naroda i njegovim malobrojnim pristalicama aktivisti NKPJ-SKOJ koji su nosili crvene partijske i zastave naše socijalističke domovine SFRJ poručili su da je Nedić fašista i sluga okupatora. Zbog toga je zajedno sa drugim reakcionarima poput Draže Mihailovića i Dimitrija Ljotića završio na smetlištu istorije i nikad neće biti „rehabilitovan“. NKPJ i SKOJ su i ovog puta ispred Višeg suda izrazili protest protiv bednih pokušaja retrogradnih snaga da sprovedu istorijski revizionizam.\nKao što se pritivi rehabilitaciji Nedića NKPJ i SKOJ se isto tako suprotstavljaju i pokušajima fašista da migrantsku krizu koju je stvorio zapadni imperijalizam (čiji su oni ker na lancu) iskoriste za prljavu i lažljivu propagandu protiv migranata. Stoga koristimo i ovu priliku da pozovemo članove i simpatizere kao i sve rodoljube, progresivne ljude i antifašiste da 1. oktobra okupljanjem na Trgu Republike u Beogradu spreče rasiste, šoviniste i fašiste iz redova „Nacionalnog sroskog fronta“ Gorana Davidovića „Firera“ da „marširaju“ slobodarskim Beogradom.\nRehabilitacija Nedića i fašisti neće proći!


U etiopskom regionu Tigraj situacija zastrašujuća - NOVA portal\nSvet Autor:Beta05. feb. 202115:35 > 15:43\nCivili u etiopskom regionu Tigraj nalaze se u "ekstremno zabrinjavajućoj" situaciji zbog sve prisutnije gladi, dok sukobi onemogućavaju dostavljanje pomoći milionima ljudi, navodi se u novom izveštaju Ujedinjenih nacija.\nU izveštaju se nalazi i mapa na kojoj veći deo Tigraja ima oznaku „nepristupačno“ za humanitarne radnike.\nU sukobu koji potresa jednu od najmoćnijih afričkih zemalja i drugu po broju stanovnika poginule su hiljade ljudi, ali malo se zna o situaciji u kojoj se nalazi većina od šest miliona stanovnika Tigraja, pošto je novinarima zabranjen ulaz, komunikacije su ograničene, a mnogi humanitarni radnici ne mogu da dobiju pristup.\nSpecifičan izazov predstavlja to što etiopska vlast možda više ne kontroliše do 40 odsto teritorije Tigraja, o čemu je u sredu izvestio generalni podsekretar Ujedinjenih nacija za humanitarna pitanja Mark Loukok na zatvorenoj sednici Saveta bezbednosti.\nSnage Etiopije i njeni saveznici bore se protiv doskorašnjih lidera Tigraja, a u sukob su se u velikoj meri umešali i vojnici iz Eritreje, na strani vlade u Adis Abebi.\nAmerički državni sekretar Entoni Blinken pozvao je sinoć premijera Etiopije Abija Ahmeda da omogući „momentalnu, potpunu i neometanu“ dostavu pomoći Tigraju, pre nego što još ljudi umre.\nU izveštaju UN se navodi da je bezbednosna situacija i dalje „nestabilna i nepredvidiva“, više od dva meseca otkako je Abijeva vlada proglasila pobedu.\nDostava pomoći ostaje „drastično neadekvatna“, uz veoma ograničen pristup brojnom seoskom stanovništvu, dodaje se u izveštaju, iako vlada Etiopije navodi da je znatno više od milion ljudi u Tigraju dobilo pomoć.\nIlustracija; Foto: mediadrumworld.com / Fabrizio Cr / Media Drum World / Profimedia\nGlad predstavlja najveću brigu.\n„Procenjuje se da je većina domaćinstava potrošila zalihe hrane ili da će to učiniti u naredna dva meseca“, navodi se u izveštaju.\nZdravstvena nega u Tigraju je „zabrinjavajuće ograničena“ pošto svega tri od 11 bolnica u regionu radi, dok 80 odsto zdravstvenih centara nije ili funkcionalno ili pristupačno, dodaje se u izveštaju.


Manchester United i Villareal finalisti Evropske lige – TVSA.BA\nPonedjeljak, 16 Maja, 2022 10:51\nNaslovna/Vijesti/Sport/Manchester United i Villareal finalisti Evropske lige\nManchester United i Villareal finalisti Evropske lige\nPetak, 7 Maja 2021, 7:05\nManchester United i Villareal finalisti su ovogodišnje Evropske lige nakon sinoć odigranih revanš utakmica.\n“Crveni đavoli” su poraženi na Olimpijskom stadionu u Rimu rezultatom 3:2, ali su prošli dalje zahvaljujući ubjedljivoj pobjedi iz prve utakmice (6:2).\nU 39. minuti u vodstvo ih je doveo Edison Cavani, koji je rutinski riješio situaciju jedan na jedan s golmanom Rome.\nU drugom poluvremenu Roma je bila bolji rival na terenu, a dobru igru su krunisali preokretom za svega tri minute golovima Edina Džeke i Bryana Cristantea. Potom su napravili još tri velike šanse, ali ih nisu realizovali što je Cavani ponovo kaznio u 68. minuti.\nRoma je do pobjede došla u 83. minuti golom Nicole Zalewskog.\nU drugoj utakmici, Villareal je u Londonu uspio sačuvati prednost iz prvog meča (2:1). Arsenal je imao nekoliko dobrih prilika, ali nisu uspjeli pronaći put do mreže pa se u finalu i drugog evropskog klupskog takmičenja neće igrati engleski duel. Podsjećamo da će finale Lige prvaka u Istanbulu 29. maja igrati Manchester City i Chelsea.\nFinale Evropske lige je zakazano za 26. maj na stadionu Miejski u poljskom Gdanjsku.\nTVSA/Video: U BiH 48 posto žena je tokom života doživilo neki oblik nasilja u porodici\nHrvatska donira 30.000 vakcina BiH


Po nagovoru stranaca, Izetbegović pravi istu grešku kao njegov otac\n"Moram da podsjetim javnost da je Alija Izetbegović, otac Bakira Izetbegović, 1992. godine isto tako po nagovoru stranaca povukao potpis sa već potpisanog Kutiljerovog sporazuma koji bi tada omogućio opstanak BiH i koji bi omogućio da rat u BiH nikada ne počne.\nTakvu grešku na nagovor stranaca i izlazak iz konsenzusa sa drugim narodima u BiH je tada napravio Alija Izetbegović, a istu takvu grešku danas na nagovor stranaca pravi njegov sin Bakir. Zbog nagovora stranaca u potpunosti ignoriše ono što su stavovi, interesi i želje druga dva konstitutivna naroda u BiH", pojasnio je Kovačević za N1.\n"Isto tako danas, postigli smo jedan dogovor u BiH i ponovo neko na nagovor stranaca izlazi iz tog dogovora i ponovo ruši konsenzus i dogovor konstitutivnih naroda u BiH", istakao je Kovačević.\n"Mi zato stalno govorimo da nismo avanturisti. Svima je jasno da bismo mi voljeli da Republika Srpska bude nezavisna, da bude država. Kada bismo bili avanturisti, mi bismo to uradili već danas. Mi nismo avanturisti i konstantno pružamo šansu BiH, ali na samo jedan način na koji je to moguće, to je konsenzusom, dogovorom", pojasnio je Kovačević.\n"BiH može da opstane samo na kompromisu i konsenzusu. Taj sporazum je bio dobar za sve, podjednako loš za sve. Međutim, bošnjačka strana, tu prvenstveno mislimo na Bakira izetbegovića i na SDA koji su sa nama potpisali taj sporazum, kasnije su, ohrabreni strancima, krenuli u rušenje sporazuma. Evo, mjesec dana poslije potpisivanja, nismo napravili nijedan korak naprijed", naglasio je Kovačević.\n"Kada ne uvažavate Republiku Srpsku kao jedan od dva suverena elementa od kojeg je sastavljena BiH, vi onda ne uvažavate BiH već radite na njenom rušenju", ocijenio je Kovačević.\n"Mi i dalje stojimo iza toga što smo potpisali. Neko drugi ne stoji iza toga što je tada potpisao sa nama. I dalje stojimo iza konsenzuda da ćemo da idemo u EU i da ćemo da sarađujemo sa NATO-om. Ali ne stojimo iza toga da ćemo da pravimo bilo koji novi korak ka članstvu u NATO-u. Saradnja sa NATO-om - da, bilo koji novi korak ka članstvu u NATO savez - ne. ANP je korak ka članstvu u NATO-u, mi na to nećemo pristati, to je veoma jasno", poručio je Kovačević.\n"Mi ćemo zbog svega toga u Narodnoj skupštini donijeti zaključke i usaglasiti reakcije na sve ovo što se dešava u BiH. Neko u potpunosti ignoriše srpski narod kao konstitutivni", konstatovao je Kovačević.


65. MARTOVSKI FESTIVAL: PODRŠKA RAZVOJU DOMAĆEG FILMA - Bilbord\nBilbord, 1 month ago 2 min read 11\n“Ex Oriente Film“ je međunarodni program za obuku dokumentarista koji podržava razvoj i finansiranje kreativnih dokumentarnih filmova iz srednje i istočne Evrope. Rad se zasniva na tronedeljnim radionicama sa obezbeđenim smeštajem tokom devetomesečnog perioda. Svake godine bira se do 12 projekata kojima se pruža pomoć širokog spektra stručnjaka iz oblasti filma, s tim što se svaka radionica bavi različitim fazama razvoja projekta. Učesnici dobijaju konkretna uputstva o razvoju teme, narativa i vizuelnog stila svojih projekata, strategiji finansiranja i distribucije, kao i pronalaženju međunarodnih partnera. Kristina Bartošova iz Ex Oriente fonda biće gost 65. Martovskog festivala, i održaće prezentaciju 31. marta od 14č u Klubu Doma omladine Beograda.


Ministar Aliu je ocenio da će Kosovo biti povezano sa zemljama regiona železnicom, što je veoma važno za transport robe i putnika\nKosovski ministar životne sredine, prostornog planiranja i infrastrukture Liburn Aliu zajedno sa predstavnicima EU i Sekretarijata Transportne zajednice obišao je radove na modernizaciji železnice u selu Gornja Miradija kod Kosova Polja, javlja Anadolu Agency (AA).\nMinistar Aliu je tom prilikom izjavio da da će Kosovo Polje, kraj Prištine, železnicom biti povezano sa Elezovim Hanom prema Severnoj Makedoniji i Albaniji, kao i sa Leškom, prema granici sa Srbijom.\nAliju je rekao da je linija Kosovo Polje-Elezov Han, prvi projekat na rehabilitaciji i modernizaciji kosovske železnice i da je u završnoj fazi. Istakao je da rehabilitacija i modernizacija pruge podrazumeva i prateće projekte signalizacije i elektrifikacije.\nMinistar je ocenio da će Kosovo biti povezano sa zemljama regiona železnicom, što je veoma važno za transport robe i putnika.\n„Ovi projekti su važni za našu zemlju i za unutrašnju cirkulaciju, ali je od posebnog značaja činjenica da će Kosovo kroz ove projekte moći da se uključi u važne regionalne i panevropske koridore. Ovom linijom stižemo do Skoplja, a samim tim i do luke Solun“, rekao je Aliu.\nDirektor Transportne zajednice Evropske unije Matej Zakonjšek je naglasio da je značaj rehabilitacije železničke pruge u povezanosti sa zemljama regiona, ali sa Evropskom unijom. On je naveo da u ovom momentu u regionu postoji samo jedna putnička međunarodna linija između Beograda u Srbiji i Bara u Crnoj Gori.\nZakonjšek je rekao da je Priština nekada nudila regionu na desetine vozova i da bi to trebalo da se desi u budućnosti.\n„Da bi se to desilo, moramo da pogledamo šta se danas dešava sa modernizacijom sadašnje pruge. Moramo izgraditi nove železničke pruge i povezati ih sa savremenim jedinicama, prema lukama i morima. Moramo da napravimo transportnu mrežu i to bi bio siguran put da železnički saobraćaj na Zapadnom Balkanu postane moderan, pouzdan i konkurentan“, rekao je on.\nPredstavnik Sektora za saradnju Kancelarije EU na Kosovu Luigi Brusa rekao je da Evropska unija čini važne stvari za Kosovo i njegovu ekonomsku budućnost. Naglasio je da su železnice održiv i jeftin transport koji smanjuju emisije gasova.\n„Rehabilitacija pruge od Elezovog Hana do Leška koštaće oko 250 miliona evra. Od toga 60 miliona su grantovi Evropske unije, tako da moram da istaknem da građani Kosova moraju da znaju da radimo prave, prave stvari, sa najboljom ekspertizom u Evropi“, rekao je Brusa.\nNakon završetka rehabilitacije linije Kosovo Polje-Eljezov Han, sledi druga faza projekta na liniji od Kosova Polja do Mitrovice, a onda i treća faza od Mitrovice do Leška.\nEvropska unija Kosovo Kosovo Polje rehebaliticija železnice